POLITIKO SAFARI: ΣΤΟ ΠΛΕΙΣΤΗΡΙΑΣΜΟ ΤΟ ΡΟΖ HOTEL «NEW DREAM» ΤΗΣ ΟΙΚΟΓΕΝΕΙΑΣ ΜΙΧΑΛΟΛΙΑΚΟΥ, ΓΙΑ ΧΡΕΗ ΣΤΟ...ΔΗΜΟΣΙΟ...!!!\nΚαι αυτό, παρά το γεγονός ότι η επιχείρηση εμφανίζει κέρδη και μάλιστα διανέμει και... μέρισμα στους μετόχους της...!!!\nΈτσι, έχουν κινηθεί όλες οι προβλεπόμενες από το νόμο διαδικασίες για την κατάσχεση και τον πλειστηριασμό του μισού ακινήτου στο οποίο στεγάζεται το ξενοδοχείο.\nΗ πρώτης προσφορά, μάλιστα, έχει οριστεί στα 169.000 ευρώ.\nΣτο ξενοδοχείο μέλος του Δ.Σ. όπως δείχνει και το ΦΕΚ 10271/2007 είναι και ο Νίκος Μιχαλολιάκος.\nΣημειώνουμε ότι τον Απρίλιο του 2012, σύμφωνα με το Αστυνομικό Δελτίο:\n«Δύο δράστες εισέβαλαν στο ξενοδοχείο επί της οδού Λιοσίων 121 και με την απειλή όπλου ακινητοποίησαν τον.... αλλοδαπό υπάλληλο της reception, άρπαξαν 600 ευρώ και διέφυγαν με μοτοσυκλέτες».\nΤώρα, πως γίνεται στο ξενοδοχείο της οικογένειας Μιχαλολιάκου να εργάζεται αλλοδαπός, όταν ο Νίκος, ως Αρχηγός της Χρυσής Αυγής, έχει σύνθημα:\n«Κάθε ξένος εργάτης, ένας Έλληνας άνεργος» καί το πρόγραμα τού κόμματος είναι καθαρά εναντίον των πάσης φύσεως αλλοδαπών, μόνο το ρητό:\n«Δάσκαλε, πού δίδασκες και νόμο δεν εκράτεις», μπορεί να δώσει απάντηση...


Κριτική Archives - Inspired by Words\n7 αδερφές – τι συνέβη στη Δευτέρα;\nΜε τον κύριο όγκο του μπάτζετ του Χόλιγουντ να έχει επενδυθεί στις σειρές, τα καλύτερα φιλμ των τελευταίων δύο χρόνων μας έρχονται κυρίως από ανεξάρτητες παραγωγές. Γεγονός σχετικά ενδιαφέρον, μιας που αρκετές “δευτεράτζες” με πρωτότυπο θέμα ξεπηδούν εδώ κι εκεί…\nΤαινίες, Ταινίες της "φάσης"\nThe (μπλα-μπλα) planet of the Apes: Χιμπατζήδες, ροκ, ναρκωτικά.\nΈνας ουρακοτάγκος, ένας γορίλας και ένας χιμπατζής μπαίνουν σε ένα μπαρ. Όχι, αυτό δεν είναι ανέκδοτο, αλλά το νέο sequell του πλανήτη των πιθήκων: War for the plannet of Apes και αυτή η κριτική του. *Το παρακάτω κείμενο εμπεριέχει ρατσιστικά αστεία…\nMindhunter: Είμαστε όλοι δολοφόνοι σε κατάσταση αναμονής.\nΠριν πω δύο λόγια για την υπόθεση του Mindhunter, την ολοκαίνουργια, ολόφρεσκη και… ολοκαίνουργια σειρά του Netflix θα ξεκινήσω απ’ το γεγονός πως πίσω απ’ την παραγωγή της βρίσκεται ο David Fincher, σκηνοθέτης των: 1) Seven 2) Fight Club 3) Zodiac…\nΤο Αυτό – Κριτική του βιβλίου: Όλοι επιπλέουν εδώ κάτω, Τζόρτζι\nΥπάρχουν αρκετοί συγγραφείς που γνώρισαν το απόγειο τους σε σχετικά μικρή ηλικία, με την πένα τους να χάνει σταδιακά την λάμψη της καθώς τα χρόνια άρχισαν να περνούν. Ειδικά στον χώρο του τρόμου ή του φανταστικού, πλην ελαχίστων εξαιρέσεων, οι…\nDunkirk – Το μετέωρο βλέμμα του Tom Hardy.\nΠεριμένοντας το Dunkirk κοντά δύο χρόνια, την νέα ταινία του Christopher Nolan, σκηνοθέτη των: 1) Memento 2) Batman: The dark Knight 3) Inception 4) Interstellar ένιωθα ακριβώς όπως όταν μια φορά περίμενα δύό κουνελάκια του Playboy να κατεβούν από το…\nG.O.T 07 – Μια σαπουνόπερα επικής φαντασίας.\nΕξαιρουμένου του Άρχοντα των δαχτυλιδιών, το epic fiction πιθανόν δεν έχει αφήσει κάποια σημαντική παρακαταθήκη στην λογοτεχνία. Πλην ελαχίστων εξαιρέσεων το ίδιο ισχύει και για το science fiction και όσο κι αν αυτό πληγώνει τους φίλους του είδους – ένας απ’…\nThe Iceman – Το γκανγκστερικό Φιλμ που σου διέφυγε.\nΌλοι κάποια στιγμή στην ζωή μας έχουμε περπατήσει σε μια ασφυκτικά γεμάτη ντισκοτέκ φορώντας μαύρα γυαλιά και ένα περίστροφο κριμένο στη καπαρντίνα, με σκοπό να εκτελέσουμε πληρωμένο συμβόλαιο δολοφονίας για λογαριασμό της Ιταλικής Μαφίας. Γι αυτόν ακριβώς τον λόγο φίλμ…\nTo Hush είναι μια κακή ταινία. Ένα πραγματικά χαζό θρίλερ. Το χειρότερο φιλμ που έχω δει φέτος και το μοναδικό που έχω βαθμολογήσει με 3. Όμως, τι καλύτερο από το να σχολιάζεις μια κακή ταινία; Πολλά πράγματα είναι η αλήθεια.…\nΟ Χιονάνθρωπος – Jo Nesbo\nΤο πρώτο βιβλίο του Nesbo που διάβασα ήταν το “Περισσότερο αίμα” και έπεσε στα χέρια μου έπειτα από μια μακρά σειρά πολύ καλών βιβλίων που είχα τελειώσει. Το διάβασα με σχετική ευχαρίστηση, αφού τα κείμενα του Nesbo είναι αρκετά ψυχαγωγικά,…


ΨΥΧΟΛΟΓΙΑ, ΨΥΧΑΝΑΠΤΥΞΗ, ΠΟΙΟΤΗΤΑ ΖΩΗΣ: Η μεγάλη αναδιανομή: από το δημόσιο... στο ιδιωτικό!\nΗ μεγάλη αναδιανομή: από το δημόσιο... στο ιδιωτικό!\nΣε αυτό το σημείωμα θα έρθω σε μια επί της αρχής ιδεολογική διαφωνία με τον διαχειριστή της «προοδευτικής πολιτικής». Το ζήτημα το οποίο αναπτύσσεται ολοένα και πιο έντονα εν μέσω κρίσης είναι το στρεβλό οικονομικό μοντέλο της νεότερης Ελλάδας, που στηρίχτηκε στον κρατισμό.\nΑντίθετα με ό,τι λέγεται, το μέγεθος του ελληνικού κράτους δεν θα πρέπει να το κρίνουμε αποκλειστικά με το πόσο δαπανά, άλλα και με το πόσο παρεμβαίνει στην οικονομία γενικότερα. Αν αποτιμήσουμε την αξία το ελληνικού δημοσίου, οι δαπάνες από μόνες τους δεν είναι το σωστότερο μέγεθος. Αντίθετα η χρηματοοικονομική αποτίμηση μιας οποιασδήποτε παραγωγικής μονάδας γίνεται με βάση το μέγεθος του παθητικού της. Εδώ το δημόσιο χρέος της χώρας μας δίνει μιας πρώτης τάξεως εικόνα για το μέγεθος του κράτους: υπερμεγέθες! Για να είναι βιώσιμο το δημόσιο θα έπρεπε είτε να φορολογεί πολύ περισσότερο, με κίνδυνο η καμπύλη του Λαφέρ να κινηθεί δεξιότερα του ολικού μεγίστου της είτε να μικρύνει σε τέτοιο βαθμό ώστε τουλάχιστον να μην «μπαίνει» πολύ «μέσα».\nΑλλά σε αυτά τα αποτιμητικά μοντέλα αγνοούμε σε μεγάλο βαθμό το σύνολο των ευκαιριακών κοστών, που σχετίζονται με την συνολική παρέμβαση του κράτους στην οικονομία. Ειδικά σε αυτόν τον τομέα, η διανομή είναι υπέρ του δημοσίου εις βάρος του ιδιωτικού. Η Ελλάδα είναι χαρακτηριστικό υπόδειγμα κρατικοποιημένης οικονομίας με ανυπαρξία ανεπτυγμένων ιδιωτικών θεσμών και αγορών.\nΠριν κάποια χρόνια, ένας πολίτης δεν μπορούσε να κάνει μόνος του οικοδομικές εργασίες στο σπίτι του, χωρίς να κατηγορηθεί επίσημα από την πολιτεία ότι έκλεβε μεροκάματα από το ΙΚΑ.\nΟι ημιυπαίθριοι χώροι είναι ένα άλλο παράδειγμα κρατικής αυθαιρεσίας επί του ιδιωτικού χώρου. Προσέξτε πώς στους ημιυπαίθριους το κράτος δεν απαγορεύει την κάλυψη ενός κενού χώρου με τσιμέντο, αλλά το να μπει παράθυρο σε αυτόν τον χώρο! Το ίδιο συμβαίνει με τα υπόγεια και τις πυλωτές.\nΠρόσφατα έχει κηρυχθεί πόλεμος κατά της πισίνας. Ή αλλιώς, φορολογείται ο πολίτης που σκάβει μια γράνα στην κήπο του και την γεμίζει με νερό! Αν μπορεί να δικαιολογηθεί μια αρνητική εξωτερικότητα της χρήσης νερού για μη χρήσιμο σκοπό (πέραν της πόσης) αυτό το κόστος θα έπρεπε να εξειδικεύεται στην τιμή του νερού, και όχι σε αυτήν της... γράνας. Γιατί αν θέλει κάποιος μπορεί να γεμίζει την γράνα με πορτοκαλάδα, σαμπάνια ή οποιοδήποτε άλλο υγρό, χωρίς να υπάρχει κάποια αρνητική εξωτερικότητα.\nΝα πούμε για τις δημόσιες γαίες μια ιστορία; Ε, λοιπόν ακόμα και σε χώρες ακραίας σοσιαλδημοκρατίας (Σουηδία, Φιλανδία) τα δάση και οι δασικές εκτάσεις είναι ιδιωτικές γαίες και όχι κρατικές, όπως στην Ελλάδα.\nΟ κατάλογος του κρατισμού είναι ατελείωτος, με άλλα χαρακτηριστικά παραδείγματα την απουσία έλεγχου του σχολείου από τους γονείς, την κρατικοποιημένη-κρατικοδίαιτη τοπική αυτοδιοίκηση, τον κρατικοδίαιτο αθλητισμό, την κρατικοποιημένη εκκλησία που γράφει τους πιστούς της στα παλαιότερα των υποδημάτων της. Πότε ήταν η τελευταία φορά που συμμετείχε το σώμα της εκκλησίας στην εκλογή των επισκόπων;\nΗ ανάγκη αποκρατικοποίησης της κοινωνίας\nΜέσα σε αυτό το περιβάλλον άκρατου κρατισμού, είναι ανάγκη για μια συνολική αποκρατικοποίηση της κοινωνίας προς την κατεύθυνση της αυτονομίας, της συμμετοχικής δημοκρατίας «από τα κάτω» (grassroots) και της εξασφάλισης των κοινωνικών θεσμών και προτύπων.\nΗ διανομή δικαιωμάτων ιδιοκτησίας εσωτερικεύει τα κόστη των αποφάσεων και κάνει τους πολίτες πιο ευαίσθητους στην διαδικασία λήψης των αποφάσεων.\nΑν για παράδειγμα δοθούν τα σχολειά στους πραγματικά ενδιαφερόμενους, στους γονείς δηλαδή, η ευθύνη της μάθησης και της διαπαιδαγώγησης δίνεται στους μόνους που οφείλουν να έχουν ενδιαφέρον για αυτήν. Δηλαδή στους γονείς. Πρόσφατα, με το ζήτημα των σχολικών βιβλίων της ιστορίας υπήρχε η εκ των άνω «σοφία» της επιβολής μιας νέας μετα-ιδεολογίας, αυτής του μετα-εθνικού κράτους. Ανεξάρτητα με το αν συμφωνεί κάνεις ή διαφωνεί με την ιδεολογία αυτή, το μόνο σίγουρο είναι πως δικαιούνται οι γονείς να ερωτηθούν αν θέλουν τα παιδιά τους να είναι κοινωνοί της ιδεολογίας του μετα-εθνικού κράτους. Βλέπουμε δηλαδή πως η αποκρατικοποίηση της σχολικής διαδικασίας και τα δικαιώματα της επιλογής που απορρέουν, είναι ο καλύτερος προστάτης των παραδοσιακών αξιών της κοινωνίας. Οι γονείς που θα επιθυμούσαν μια πιο εθνοκεντρική αντίληψη της ιστορίας θα επέστρεφαν στις κούτες του το νέο βιβλίο της ιστορίας. Και επειδή επρόκειτο για την συντριπτική πλειοψηφία των Ελλήνων, κανένα θέμα δεν θα είχε δημιουργηθεί με το συγκεκριμένο βιβλίο. Αντίθετα όσο η παιδεία θα είναι εκ των άνω εκπορευόμενη και κρατικοποιημένη, πάντα κάποιος πωρωμένος γραφειοκράτης θα θελήσει να «πουλήσει» την ιδεολογική του πραμάτεια στους ιθαγενείς.\nΤο ίδιο θα πρέπει να άφορα την τοπική αυτοδιοίκηση, η οποία πρέπει να έχει πλήρη αυτονομία από το κεντρικό κράτος, μαζί με την θεσμική διαφάνεια προς τους πολίτες. Ιδανικά το κράτος θα έπρεπε να έχει θεσπισμένους δυο φόρους. Έναν τοπικό-αυτοδιοικητικό και έναν ομοσπονδιακό, για τις ανάγκες της κεντρικής κυβέρνησης. Ο τοπικός φόρος θα είναι διαπραγματεύσιμος μεταξύ δημοτών και αυτοδιοικητικών οργάνων με βάση τις δαπάνες που θα κάνει ο δήμος και οι οποίες θα εγκρίνονται από τα αιρετά δημοτικά συμβούλια. Μονό με αυτόν το τρόπο ο δημότης μπαίνει στην πολιτική αγορά με βάση μετρήσιμα και διεκδικημένα αιτήματα, άμεσα αποτιμημένα επί του νομισματικού κόστους των!\nΜια παράδοση αντί κρατισμού\nΕίναι ένα ιστορικό ατύχημα πως ο ελληνισμός, που ήταν ανέκαθεν εναντίον του κρατισμού, ξέπεσε σε αυτό το μοντέλο κρατικού συγκεντρωτισμού. Από την εποχή των «θεωρικών», έπρεπε να πειστούμε πως δεν υπάρχει καμιά ανάγκη κρατικής στήριξης του πολιτισμού. Αντίθετα ο κρατικοδίαιτος πολιτισμός μας επέδειξε την Καλομοίρα στο Ηρώδειο, μια κυρία Στεφανή να παρουσιάζει μια αυνανιζόμενη κυρία και ένα «ελληνικό κέντρο κινηματογράφου» να προωθεί κάποιον Οικονομίδη με μια ταινία «η ψυχή στο στόμα» στην οποία κάποιοι ψυχανώμαλοι βρίζουν συνέχεια.\nΟ κρατικοδίαιτος αθλητισμός επέδειξε τα ανατολικογερμανικού τύπου ντοπαρισμένα μετάλλια.\nΟ ελληνισμός δεν χρειαζόταν υπουργεία για να γράψει ο Αισχύλος τραγωδίες, ούτε οι Κλέοβις και Βίτωνας χρειάστηκαν κανέναν Ορφανό να τους κάνει νικητές στους αγώνες.\nΣτην συνεχεία της ιστορίας, ο ελληνικός κοινοτισμός της τουρκοκρατίας, ήταν με τα σημερινά κριτήρια ακραία νεοφιλελεύθερος. Πλήρης ιδιωτική διαχείριση της κοινότητας με βάση ιδιωτικούς θεσμούς και χρηματοδότηση, αλληλασφάλιση της εσοδείας, αυτοχρηματοδοτούμενα δημόσια έργα, συνεισφορά των πλουσίων στην κατασκευή σχολείων και πλήρης αυτονομία από το κεντρικό κράτος, όσον αφορά τους θεσμούς.\nΉδη ο Ίων Δραγούμης στις αρχές του 20ού αιώνα εμφορούμενος από την παράδοση του κοινοτικού ελληνισμού περιγράφει στο έργο του «ελληνικός πολιτισμός» μια φιλελεύθερη δομή του κράτους, που περιλαμβάνει από συμπράξεις δημοσίου-ιδιωτικού, μείωση του αριθμού των βουλευτών και διευρυμένη αυτονομία στην αυτοδιοίκηση.\nΟ ξεπεσμός του ελληνικού κρατισμού περιγράφεται στο μυθιστόρημα του Στρατή Μυριβήλη, «παναγιά γοργόνα» όταν παρουσιάζει τους πρόσφυγες αδιάφορους στην κατασκευή της κρατικής στέγασης που εν τελεί θα γινόταν δικιά τους, αλλά φιλόπονους στην εργασία τους και αλτρουιστές στις αναμεταξύ τους ιδιωτικές σχέσεις. Ο αδιάφορος κρατικά στεγαζόμενος πρόσφυγας, αδιαφορούσε για την κατασκευή του σπιτιού του, άλλα ανέπτυσσε ιδιωτικές εθελοντικές συμβάσεις για την καθημερινή φροντίδα των παιδιών του. Χωρίς καμιά ανάγκη βρεφονηπιακού σταθμού, οι ιδιωτικές συμφωνίες μεταξύ των προσφύγων μοίραζαν το βάρος της ανατροφής των παιδιών, με το να υπάρχει εναλλάξ φύλαξη των παιδιών από τους γηραιότερους. Η «ανταμοιβή» των γηραιότερων ήταν η φροντίδα τους από τους νεότερους, χωρίς να υπάρχουν γηροκομεία και ιδιωτικές νοσοκόμες.\nΕίναι ένα ασυγχώρητο σφάλμα η ύπαρξη του διατάγματος του 1833 «περί δήμων και κοινοτήτων», που κατέστρεψε εν μια νυκτί το θαυμαστό σύστημα των άτυπων ιδιωτικών θεσμών που είχαν οι κοινότητες. Αποτέλεσμα ήταν ο κρατισμός με όλα τα σημερινά χάλια που βλέπουμε.\nΜια πρόταση ενός νέου αντικρατισμού\nΣτην παρούσα οικονομική συγκυρία, πρέπει να αναδυθεί ένα νέο μοντέλο κοινωνικό-οικονομικής οργάνωσης. Αυτό θα πρέπει να βασίζεται στις αγορές, στην ανάπτυξη των εθελοντικών ιδιωτικών θεσμών και στο δικαίωμα της επιλογής. Ένας νέος αντικρατισμός είναι αυτός που θα εξασφαλίσει την συνεχεία των παραδοσιακών κοινωνικών θεσμών, αλλά και τον αναγκαίο εκμοντερνισμό της οικονομίας.\nΈνα οικονομικό πρόταγμα για την Ελλάδα του 21ου αιώνα, μια νέα θέαση της οικονομίας, μακριά από τον ξοφλημένο κρατισμό. Ένας φιλελεύθερος κοινοτισμός, προσαρμοσμένος στις νέες συνθήκες, αξίζει να εξεταστεί ως μια εναλλακτική λύση.


KAI KΛΑΜΑ Ο ΚΥΡΙΑΚΟΣ: 85% των ιδιοκτητών θα πληρώσουν µικρότερο ΕΝΦΙΑ!\nKAI KΛΑΜΑ Ο ΚΥΡΙΑΚΟΣ: 85% των ιδιοκτητών θα πληρώσουν µικρότερο ΕΝΦΙΑ! Σάββατο, 20 Μαΐου 2017 16:39\nΤη µείωση κατά 30% του Ενιαίου Φόρου Ακινήτων (ΕΝΦΙΑ), για ποσά φόρου έως 700 ευρώ -η οποία δεν µπορεί να υπερβεί τα 70 ευρώ- προβλέπει το κείµενο του πολυνοµοσχεδίου που ψηφίστηκε από τη Βουλή.\nΠρόκειται για ένα από τα φορολογικά «αντίµετρα», που θα τεθεί σε ισχύ εφόσον διαπιστωθεί ότι το 2018 πιάσαµε το στόχο για πρωτογενές πλεόνασµα 3,5% του ΑΕΠ.\nΕιδικότερα, το άρθρο 11 προβλέπει ότι εάν το συνολικό ποσό του ΕΝΦΙΑ δεν υπερβαίνει τα 700 ευρώ, τότε θα αναγνωρίζεται έκπτωση επί του ποσού αυτού κατά ποσοστό 30%, η οποία όµως δεν θα µπορεί να υπερβεί τα 70 ευρώ. Για παράδειγµα…\nΗ συνολική µείωση στον ΕΝΦΙΑ θα αγγίξει τα 200 εκατ. ευρώ, που βάσει της δοµής της νοµικής ρύθµισης, θα ελαφρύνει περίπου 9 στους 10 ιδιοκτήτες ακινήτων! Το εντυπωσιακό στοιχείο προκύπτει από τον απολογισµό του προηγούµενου έτους, που δείχνει ότι από 0 ως 750 ευρώ ΕΝΦΙΑ πλήρωσαν συνολικά… 5.573.390 Ελληνες, δηλαδή το 88,28% των ιδιοκτητών!\nΠάντως, όλοι αυτοί οι Ελληνες πολίτες θα δουν µειωµένο τον ΕΝΦΙΑ, όταν ενεργοποιηθούν τα αντίµετρα, µετά το τέλος του υφιστάµενου προγράµµατος. Συνολικά, µιλάµε για 5.573.390 εκκαθαριστικά από τα 6.313.243.\nΤη µεγαλύτερη µείωση -ως ποσοστό- φυσικά θα τη δουν όσοι πληρώνουν ΕΝΦΙΑ µέχρι 250 ευρώ (δηλαδή το 51,56% του συνόλου των εκκαθαριστικών), οι οποίοι και θα απολαύσουν το σύνολο της έκπτωσης του 30% του ευεργετικού αντίµετρου.\nΠέραν τώρα των ιδιοκτητών ακινήτων, ελάφρυνση στα οικογενειακά βάρη αναµένεται να δουν και εκατοµµύρια άλλοι Ελληνες, που εντάσσονται σε διάφορες από τις κατηγορίες των αντιµέτρων. Για παράδειγµα…\n✔ 6.966.526 άτοµα (το 79,45% του πληθυσµού) ωφελούνται από τη µειωµένη συµµετοχή στη φαρµακευτική δαπάνη. Το συγκεκριµένο αντίµετρο έχει κοστολογηθεί σε 240 εκατοµµύρια ευρώ και αφορά σε όλους τους εργαζόµενους, τους ανέργους και τους συνταξιούχους (ανάλογα µε το εισόδηµά τους).\n✔ 600.000 νοικοκυριά ωφελούνται από την επιδότηση ενοικίου, που κοστολογείται στα 600 εκατοµµύρια ευρώ. Το επίδοµα θα κυµαίνεται από 150 ευρώ το µήνα ως 1.800 ευρώ το έτος (ανάλογα µε τον αριθµό των µελών του νοικοκυριού). Για ένα άτοµο έως 600 ευρώ το χρόνο, για ζευγάρι χωρίς παιδιά έως 900 ευρώ, για τετραµελή οικογένεια έως 1.200 ευρώ, για πενταµελή έως 1.350 και για εξαµελή έως 1.500 ευρώ.\n✔ 135.000 παιδιά θα έχουν δικαίωµα δωρεάν πρόσβασης σε βρεφονηπιακούς σταθµούς έως το 2020. Σήµερα, ο αντίστοιχος αριθµός δεν ξεπερνά τις 90.000. Δηλαδή, αυξάνονται οι ωφελούµενοι κατά 50%.\n✔ 448.500 µαθητές δηµοτικού και γυµνασίου (περίπου το 50% του συνόλου) θα µπορούν να τρώνε στο σχολείο. Το αντίµετρο κοστολογήθηκε στα 190 εκατ. ευρώ.\n✔ Ολοι όσοι λαµβάνουν οικογενειακό επίδοµα θα δουν αύξηση! Με το συγκεκριµένο αντίµετρο, που κοστολογείται στα 260 εκατοµµύρια ευρώ, αυξάνονται όλα τα οικογενειακά επιδόµατα, µε έµφαση στο 1ο και 2ο παιδί. Ανθρωποι που έπαιρναν 480 ευρώ το χρόνο, τώρα θα παίρνουν 720, ενώ οικογένειες µε χαµηλό εισόδηµα και δυο παιδιά, εκεί που έπαιρναν 648 ευρώ, τώρα θα παίρνουν 1.200 ευρώ!\n✔ 30.000 Ελληνες θα βρουν δουλειά. Η δηµιουργία των νέων θέσεων εργασίας στο δηµόσιο και ιδιωτικό τοµέα κοστολογείται γύρω στα 260 εκατοµµύρια ευρώ.\nΔΗΜΟΣΙΕΥΘΗΚΕ Στο ΧΩΝΙ - 21.5.2017


ΚΑΤΑΡΓΟΥΝ ΤΗΝ ΙΣΤΟΡΙΑ ΜΑΣ ΑΠΟ ΤΟ ΛΥΚΕΙΟ « ΛΥΚΟΦΡΩΝ\n« Το νέο νομοσχέδιο για τα ΑΕΙ\nΠολιορκία από λαθρομετανάστες »\nΚΑΤΑΡΓΟΥΝ ΤΗΝ ΙΣΤΟΡΙΑ ΜΑΣ ΑΠΟ ΤΟ ΛΥΚΕΙΟ\nΣχολιασμός των αλλαγών με …Λόγια Σπαθάτα\nΠοτέ κανένα κράτος στον κόσμο δεν έχει κατατάξει τη διδασκαλία της Ιστορίας στα προαιρετικά μαθήματα. Ποτέ μέχρι σήμερα το Ελληνικό Υπουργείο Παιδείας δεν αφαίρεσε την Ιστορία από την εξεταστική ύλη εισόδου στα Ανώτατα Ιδρύματα της χώρας. Ποτέ, με άλλα λόγια, δεν θεωρήθηκε αμελητέο και του περιθωρίου το μάθημα που καταγράφει την καθημερινότητα ενός λαού, αποτελεί βιωματικό του στοιχείο, γίνεται κομμάτι της συνείδησής του, του προσφέρει αυτογνωσία και τον συνδέει με τις ρίζες του.\nΑν δεν ήταν έτσι, η ρήση του Ευρυπίδη «Όλβιος ός Ιστορίης έσχεν μάθησιν», (είναι πλούσιος όποιος ξέρει Ιστορία), έπρεπε να ριχτεί στο καλάθι των αχρήστων. Κι όμως η σημερινή κυβέρνηση με άσχετους υπουργούς, τρέχει πρώτη να υπηρετήσει τις εντολές της Ε.Ε.\nΒιάζεται να μας εντάξει στη μηχανή κατασκευής λαών μαζών μέσα στην Ευρώπη. Υπηρετεί την πολιτική της εναρμόνισης των εθνικών ιστοριών, την παράληψη της Πολιτικής και Διπλωματικής Ιστορίας και τη μετατόπισή της στο πολιτισμικό μόνο μέρος, (τέχνες-περιβάλλον-αθλητισμός κλπ.), ώστε να συντελεστεί η απεθνοποίηση και να αποκτήσουν οι λαοί μαζί με τους μετανάστες όλους την Ευρωπαϊκή τους συνείδηση και ταυτότητα (Μαρία Δραγώνα «Τι είν’ η Πατρίδα μας»).\nΈτσι εξηγούνται οι παράλογες αφαιρέσεις κεφαλαίων Γεωγραφίας της Ελλάδας από το Δημοτικό. Έτσι εξηγείται η καθιέρωση των Αγγλικών σε 3ωρο εβδομαδιαίο μάθημα. Έτσι νοείται η καθιέρωση στο Λύκειο μαθήματος επιλογής με τον τίτλο Ευρωπαϊκή ιστορία, ενώ δεν αναφέρεται πουθενά η διδασκαλία της Νεοελληνικής Ιστορίας. Μήπως θα επισημαίνονται μόνο τα καθοριστικά για την πορεία της Ευρώπης γεγονότα; Μήπως θα γίνεται αναφορά στο ρόλο της Ελλάδας, όταν είναι αδύνατο να αποσιωπηθεί; Μήπως το ποσοστό ιστορικής αναφοράς για την Ελλάδα πρέπει να γίνει ανάλογο με την έκταση και τον πληθυσμό της χώρας μας; Και τα θαύματα των Ελλήνων στρατιωτών του 20ο αιώνα στα πεδία των μαχών θα εξαφανισθούν;\nΟ χωρισμός των μαθημάτων του Λυκείου σε υποχρεωτικά και προαιρετικά ή επιλογής σημαίνει ότι ο μαθητής τελειώνοντας το Γυμνάσιο έχει αποκτήσει τις γενικές γνώσεις πιστοποιημένες. Μα είναι δυνατόν ένας έφηβος να σχηματίσει στην ηλικία των 15 τη σωστότερη αντίληψη για τα πράγματα; Και μετά το Λύκειο θα αποχωρούν οι μαθητές αποκομίζοντας προσωπικές γνώσεις; Η αποστολή της Μέσης Εκπαίδευσης, όμως, είναι η παροχή σφαιρικής γνώσης και όχι επιλογής. Τα 4 μαθήματα, για παράδειγμα στα οποία δίνει εξετάσεις θα είναι όλα από τα επιλογής; Μπορεί να μην είναι καθόλου από τα υποχρεωτικά;\nΤελευταία μέχρι και ο Πρωθυπουργός μιλάει για την ανάγκη επιστροφής στις ανθρωπιστικές – ανθρωποκεντρικές σπουδές. Όμως οι αλλαγές στο εκπαιδευτικό δηλώνουν το αντίθετο: Δυστυχώς η εξειδίκευση αυξάνει συνεχώς κατερχόμενη και στη Δευτεροβάθμια Εκπαίδευση και μειώνεται στη σταθερότητα των πεποιθήσεων.\nΓια την Α΄ τάξη του Λυκείου δεν κάνουν καμμία αναφορά οι σχεδιαστές των προγραμμάτων. Εμείς βλέπουμε να δημιουργούνται νέα και μεγάλα προβλήματα: Δεν θα την απαξιώσουν οι μαθητές την Α΄ τάξη με τις απουσίες τους; Δεν θα προκύψει διαμάχη μεταξύ των εκπαιδευτικών και ηθικός υποβιβασμός κάποιων διδασκόντων σ’ αυτήν; Δεν θα εγερθούν αυξημένες οικονομικές απαιτήσεις από τους διδάσκοντες στη Β και Γ τάξη του Λυκείου, άρα και εκπαιδευτικοί δύο ταχυτήτων μέσα στο Λύκειο;\nΤα υποχρεωτικά μαθήματα θα είναι 3 και θα καλύπτουν 12 ώρες την εβδομάδα. Η Νέα Ελληνική Γλώσσα και Λογοτεχνία (4+2 ώρες), τα Αγγλικά (3 ώρες) και η Φυσική Αγωγή (3 ώρες). Γιατί να μη γίνει μια (1 ώρα) η Φυσική Αγωγή και οι άλλες δύο να δοθούν για την Ιστορία;\nΤα μαθήματα επιλογής ή προαιρετικά με 6 ομάδες γνωστικών αντικειμένων θα καλύπτουν 21 ώρες την εβδομάδα. και θα χωρίζονται σε εξάωρα «υψηλού επιπέδου» και τρίωρα «βασικού επιπέδου». Οφείλουν να μας εξηγήσουν τις έννοιες αυτές, οι οποίες αυθαίρετα και ανεπίτρεπτα απαξιώνουν ή αναβαθμίζουν τα εκπαιδευτικά ιδρύματα και τμήματα αυτών.\nΜε τον ίδιο ακριβώς απαξιωτικό τρόπο μίλησε ακόμα και ο Πρωθυπουργός για τα «χαμηλής ζήτησης» Α.Ε.Ι. , επισημαίνοντας ότι σε αυτά η πρόσβαση θα είναι ελεύθερη. Άρα όχι μόνο ισχύει η κατάργηση της βάσης του 10, αλλά και πολιτικό κόστος αποφεύγουν οι κυβερνώντες. Αντίθετα μεταθέτουν την ευθύνη στους Πανεπιστημιακούς δασκάλους , καλώντας τους να μειώσουν τον αριθμό των εισακτέων σε ποσοστό 20% περίπου κατά μέσον όρο.\nΗ Ψυχολογία εξ άλλου, ως μάθημα επιλογής της ομάδας των Κοινωνικών Επιστημών, θεωρούμε ότι δεν είναι αναγκαίο να διδάσκεται 3 ώρες την εβδομάδα.\nΓιατί δεν της δίνουν μία (1) ώρα μόνο (όπως γινόταν και για μας παλαιότερα), ώστε οι δύο ώρες να διατεθούν για τη διδασκαλία της Ιστορίας;\nΟι δραστηριότητες επίσης, ως 2ωρο μάθημα επιλογής στο πρόγραμμα της Β και Γ Λυκείου, ερωτάμε τι περιεχόμενο θα έχουν και τι θα προσφέρουν στην όντως μεγάλη ποικιλία των γνωστικών αντικειμένων;\nΑπεναντίας διαφαίνεται η κατασπατάληση διδακτικών ωρών και η εσκεμμένη αποσιώπηση της Ελληνικής Νεότερης Ιστορίας, γιατί εδώ θέλουν να δημιουργήσουν τη σύγχυση και την αλλοτρίωση.\nΗ ένταξη της Ελλάδας σε ένα γενικότερο Ευρωπαϊκό Ιστορικό Πλαίσιο με όσο το δυνατόν κοινή δράση και εξοικείωση με τις διαφορετικές «κουλτούρες», των ξένων και αλλόθρησκων και αλλόγλωσσων θα οδηγήσει, ελπίζουν, στην ισοπέδωση…\nΠιστεύουμε ότι όλος ο εκπαιδευτικός κόσμος μαζί με τους Πανεπιστημιακούς που προσβάλλονται καίρια θα ακυρώσει τα σχέδια των εχθρών του Έθνους.\nΑθήνα , Πέμπτη 7 Οκτωβρίου 2010\nΙστορικός –Αρχαιολόγος –Εκπαιδευτικός ΓΕΚΕ ΠΑΙΔΕΙΑΣ\nThis entry was posted on 19/10/2010 στις 00:02\tand is filed under ΠΑΙΔΕΙΑ. You can follow any responses to this entry through the RSS 2.0 feed. You can leave a response, ή trackback from your own site.


Colored dreams: Οι τέσσερις χρωματικές τάσεις της σεζόν για το υπνοδωμάτιό σου - TLIFE\nΗΟΜΕ Διακόσμηση The Trends Colored dreams: Οι τέσσερις χρωματικές τάσεις της σεζόν για το υπνοδωμάτιό σου\n30.03.2019 | 09:56\nColored dreams: Οι τέσσερις χρωματικές τάσεις της σεζόν για το υπνοδωμάτιό σου\nΚάθε εποχή, όπως πολύ καλά γνωρίζεις, έχει και τα δικά της διακοσμητικά trends! Και ενώ συνήθως είναι ελαφρώς δύσκολο να ακολουθήσεις όλες τις τελευταίες τάσεις χωρίς να αδειάσεις… τον κουμπαρά, αλλά και την ενέργειά σου, ωστόσο είναι πάντοτε ένας καλός οδηγός για την επόμενη μεγάλη ανανέωση που θα κάνεις στον χώρο σου! Γι’ αυτό και σήμερα θα δούμε ποιες είναι οι μεγάλες χρωματικές τάσεις της φετινής σεζόν άνοιξη-καλοκαίρι για το υπνοδωμάτιο! Έτσι, θα έχεις την ευκαιρία να πάρεις ιδέες και να αντλήσεις έμπνευση για τις αποχρώσεις που μπορείς να χρησιμοποιήσεις γενικά στην κρεβατοκάμαρά σου, ακόμη και αν δεν πρόκειται να βγάλεις άμεσα τα πινέλα και τα ρολά από την αποθήκη!\nΣε κάθε περίπτωση, επειδή τα τελευταία χρόνια η απόχρωση που έχει κυριαρχήσει όλων είναι το γκρι και οι πολλαπλές τονικότητές του, έχει έρθει η ώρα να γνωρίσουμε και όλες τις υπόλοιπες cool χρωματικές επιλογές που μπορείς να κάνεις! Άλλωστε, το υπνοδωμάτιο είναι ένας χώρος που ο καθένας μας χρησιμοποιεί διαφορετικά και άρα έχεις διαφορετικές διακοσμητικές ανάγκες!\nΠάρε, λοιπόν, μια γεύση από τις τάσεις της σεζόν και βρες ποια θα είναι η δική σου αγαπημένη!\nΓια όλους εμάς που προορίζουν το υπνοδωμάτιό τους για ξεκούραση και βαθύ cocooning χειμώνα-καλοκαίρι, αλλά και για ένα energising πρωινό ξύπνημα, τότε το λευκό είναι η go-to επιλογή! Τα τελευταία χρόνια, το άσπρο χρώμα έχει επανεκτιμηθεί στην διακόσμηση εσωτερικών χώρων και έχει καταφέρει να γίνει ξανά μία από τις αγαπημένες μας αποχρώσεις!\nΜην πανικοβάλλεσαι, δεν μιλάω για τις κλασικές (και ξεπερασμένες) καφέ αποχρώσεις, αλλά για όλες εκείνες τις “πειραγμένες” εκδοχές που έχουμε γνωρίσει τα τελευταία χρόνια. Αυτό σημαίνει πως το υπνοδωμάτιό σου μπορεί πλέον να υποδεχθεί ένα καφέ με βάση το μελιτζανί ή ένα γκρι με βάση το καφέ, το πράσινο με καφέ χροιά ή ακόμη και το ροζ με καφέ τόνους! Η δυναμική αυτών των αποχρώσεων είναι τόσο cozy και χαλαρωτική που θα σε… βάλει αμέσως για ύπνο!\nΆλλη μία χρωματική ενότητα που έχει γνωρίσει μεγάλο σουξέ τα τελευταία χρόνια, το πράσινο έχει αποκτήσει τόσες πολλές εκδοχές που πλέον είναι δύσκολο να επιλέξεις ποια είναι η αγαπημένη σου. Παρ’ όλα αυτά, για ένα χαλαρωτικό και φτιαγμένο για… γλυκά όνειρα δωμάτιο, φέτος οι ειδικοί προτείνουν να κινηθούμε στις bold παλέτες του πράσινου, με το κυπαρισσί, το σμαραγδί, το smoky πράσινο και το hunters green να κερδίζουν συνεχώς έδαφος!\nΠαρ’ ό,τι το navy blue αποτελεί μια διαχρονική χρωματική επιλογή για το υπνοδωμάτιο, η φετινή άνοιξη φέρνει και μερικές ακόμη αποχρώσεις που ανήκουν στην οικογένεια του μπλε, αλλά έχουν αρκετά πιο φρέσκια και ζωηρή χροιά. Ανάμεσά τους συναντάμε το seafoam green, το τιρκουάζ, το jade ή ακόμη και το πετρόλ, τα οποία έχουν πιο έντονη παρουσία στον χώρο, αλλά και πιο χαλαρή διάθεση!


Centrum Προϊόντα | Online Φαρμακείο Dpharmacy.gr\nΑδράξτε τη μέρα σας με βιταμίνες και πολυβιταμίνες Centrum! Ειδική σχεδίαση για άνδρες, γυναίκες και παιδιά. Ενέργεια, ευεξία, συμπλήρωμα διατροφής, καλή υγεία της καρδιάς και centrum junior μέχρι 4 ετών. Υγιεινός τρόπος ζωής με όλα ιχνοστοιχεία και τα μέταλλα που χρειάζεστε.\nΟι συνθέσεις Centrum αναπτύσσονται με ιδιαίτερη φροντίδα και προσοχή. Για τη δημιουργία της βέλτιστης σύνθεσης, κάθε συστατικό αξιολογείται και επιλέγεται εφόσον πληροί αυστηρά ποιοτικά πρότυπα, ώστε να διασφαλίζεται ότι το αποτέλεσμα ανταποκρίνεται στις υψηλές προσδοκίες μας. Αυτή είναι και η βάση για κάθε σύνθεση Centrum. Οι ειδικοί μας λαμβάνουν υπόψη τα ευρήματα από τις πιο πρόσφατες μελέτες, προτού επιλέξουν πολύ προσεκτικά τα κατάλληλα θρεπτικά συστατικά (βιταμίνες, μέταλλα, ιχνοστοιχεία) που χρησιμοποιούνται σε κάθε σύνθεση του Centrum.\nΑνακάλυψε στο online φαρμακείο Centrum πολυβιταμίνες, βιταμίνες και συμπληρώματα διατροφής σε μοναδικές προσφορές -50%.\nCentrum A to Zinc Effervescent Συμπλήρωμα Διατροφής Με Βιταμίνες, Μέταλλα & Λουτεΐνη - Γεύση Πορτοκάλι 20 Αναβράζοντα Δισκία\nCentrum A to Zinc Φόρμουλα Βιταμινών, Μετάλλων & Ιχνοστοιχείων 60 Δισκία\nCentrum Women A To Zinc Φόρμουλα Πολυβιταμινών & Μετάλλων Για Γυναίκες 30 Δισκία\nCentrum Select 50+ A To Zinc Φόρμουλα Πολυβιταμινών & Μετάλλων για Ενήλικες 50 Ετών & Άνω 60 Δισκία\n16,13 € 25,20 €\nCentrum Men A To Zinc Φόρμουλα Βιταμινών & Μετάλλων Για Άνδρες 30 Δισκία\n10,46 € 16,20 €\nCentrum Performance A to Zinc Φόρμουλα Πολυβιταμινών & Μετάλλων με Ginseng & Ginkgo Biloba 30 Δισκία\n11,14 € 17,40 €


ΠΑΙΔΙΚΑ ΧΑΜΟΓΕΛΑ....: Παρουσίαση του βιβλίου "Οι τρεις αντευχές" και της συγγραφέως Μάρως Παππά!\nΠαρουσίαση του βιβλίου "Οι τρεις αντευχές" και της συγγραφέως Μάρως Παππά!\nΈνα παραμύθι που θα εντυπωσιάσει , θα μάθει αλλά και θα διασκεδάσει του μικρούς μας φίλους κυκλοφορεί ήδη στα βιβλιοπωλεία και αξίζει να το έχετε και εσείς στη δική σας βιβλιοθήκη.\nΘα μάθουμε λοιπόν λίγα πράγματα και για τη συγγραφέα αλλά και για το πρώτο της βιβλίο. Πως το έγραψε, πως ξεκίνησε όλο αυτό το όμορφο ταξίδι της , τι θέλει να αποκομίσουν τα παιδιά σας διαβάζοντας το αλλά και θα μας αποκαλύψει και τι ετοιμάζει στο καινούργιο βιβλίο της. Αυτά είναι μόνο ένα μικρό δείγμα για το τι θα διαβάσετε.\nΓεννήθηκα ένα πρωινό προς το τέλος του Αυγούστου σε μια γνωστή αθηναϊκή συνοικία. Μεγάλωσα στο Αιγάλεω Αττικής σε μια οικογένεια που μου\nδίδαξε την αγάπη για τα βιβλία. Γι’ αυτό και από πολύ μικρή ηλικία άρχισα να γράφω παιδικές ιστορίες που κατά τη διάρκεια των σχολικών χρόνων δημοσιεύονταν στη σχολική εφημερίδα.\nΣπούδασα νηπιαγωγός στο Εθνικό Καποδιστριακό Πανεπιστήμιο Αθηνών. Ο λόγος για τον οποίο διάλεξα αυτό το επάγγελμα ήταν η αγάπη μου για τα παιδιά. Η επαφή μαζί τους μου δίνει διαρκώς έμπνευση και δύναμη για αυτό που κάνω. Παράλληλα, διδάχτηκα την τεχνική των παραμυθιών και της υποκριτικής. Το πρώτο μου παιδικό παραμύθι εκδόθηκε τον Απρίλιο του 2015 με τίτλο '' Οι τρεις αντευχές'', από τον εκδοτικό οίκο του Μιχάλη Σιδέρη και επανεκδόθηκε τον Δεκέμβριο του ίδιου έτους. Έχω λάβει μέρος σε παιδικές παραστάσεις με τη θεατρική ομάδα του Αιγάλεω. Αυτήν την περίοδο ετοιμάζω το δεύτερο παραμύθι μου και γράφω παιδικές ιστορίες στο διαδίκτυο στην προσωπική σελίδα μου.\nΜια μικρή συνέντευξη με δέκα ερωτήσεις με τη συγγραφέα Μάρω Παππά που θα μας βοηθήσει να την μάθουμε καλύτερα:\n1η: Αν παρατηρήσει κάποιος το βιογραφικό σας θα δει πως ασχολείστε με πολλά πράγματα, πάντα όμως γύρω από τα παιδιά. Ποιο από όλα τα πράγματα με τα οποία ασχολείστε αγαπάτε και σας γεμίζει πιο πολύ και για πιο λόγο; Και αν κάποιος σας έλεγε να επιλέξετε ένα και μόνο ένα από αυτά που κάνετε πιο θα ήταν αυτό;\nΌταν ασχολείσαι με πράγματα που αγαπάς δεν σου φαίνεται ότι είναι και τόσα πολλά και θέλεις συνέχεια να κάνεις ακόμη περισσότερα. Η αλήθεια είναι ότι, όταν γράφω παραμύθια νιώθω μεγάλη ευτυχία, αλλά δεν αλλάζω τις στιγμές που χαλαρώνω με τις κόρες μου.\nΔεν θα μπορούσα να διαχωρίσω κάποιο κομμάτι της ζωής μου στη παρούσα φάση, γιατί μου προκαλεί πληρότητα ο συνδυασμός τους. Είναι σαν να ρωτάνε έναν άνθρωπο, τι θα επέλεγε για να ικανοποιήσει την πείνα του, φαγητό ή νερό; Δεν θα επέλεγε και τα δυο; Κάπως έτσι νιώθω και εγώ.\n2η: Πότε και πως ξεκινήσατε να γράφετε;\nΤην συγγραφή την είχα πάντα μέσα μου. Μου άρεσε να γράφω τις σκέψεις μου πάνω στο χαρτί και μετά να τις διαβάζω. Αυτή η διαδικασία, με βοηθούσε να μάθω καλύτερα τον εαυτό μου. Η ενασχόληση με την παιδική λογοτεχνία ήρθε αργότερα. Μέσα από το επάγγελμά μου και από την μητρότητα συνειδητοποίησα ότι τα παιδιά μας, έχουν την ανάγκη να μάθουν από εμάς τις αξίες της ζωής. Τα παιδιά μας πρέπει να τα καλλιεργούμε πνευματικά, ψυχικά και συναισθηματικά. Το θεωρώ πλέον χρέος μου ως παιδαγωγός και ως γονέας. Επίσης, είναι ένας μοναδικός τρόπος να μεταδόσεις στα παιδιά, αυτά που θα τους έλεγες άμεσα, χωρίς να προκαλέσεις αρνητικές αντιδράσεις.\n3η: Τι είναι αυτό που πιστεύετε ότι πρέπει να κάνει ένας γονιός ή ένας εκπαιδευτικός για να αγαπήσει το παιδί τα βιβλία;\nΚαταρχήν για μένα για να μάθει ένα παιδί να αγαπάει τα βιβλία και το διάβασμα, το σημαντικότερο μέσον είναι το περιβάλλον του. Αν οι γονείς δεν διαβάζουν βιβλία, πως περιμένουν από τα παιδιά τους να διαβάζουν ή τα να αγαπήσουν; Ξέρουμε πλέον και θεωρητικά ότι τα παιδιά μας μιμούνται. Καλό θα ήταν επίσης, να επιλέγουν και τα ίδια τα παιδιά τι παραμύθια θέλουν να διαβάσουν. Επίσης, να τα αφήνουμε να τα διαβάζουν και μόνα τους. Η κόρη μου είναι γύρω στα πέντε, δεν ξέρει ανάγνωση, της έχω μια προσωπική βιβλιοθήκη με παραμύθια, που τα παίρνει μόνη της και τα διαβάζει με τον δικό της τρόπο. Την ακούω καμιά φορά να παρατηρεί τις εικόνες και να εξιστορεί την ιστορία μόνη της. Αυτό με συγκινεί...\n4η: Την παιδική λογοτεχνία πως την βλέπετε αυτήν την εποχή και πως την φαντάζεστε στο μέλλον;\nΤα τελευταία χρόνια υπάρχει μια άνθηση στο είδος, ίσως γιατί υπάρχει ζήτηση από πλευράς των γονιών και των παιδαγωγών. Προσωπικά, χαίρομαι και είμαι ευγνώμων που βρίσκομαι σε έναν εκδοτικό οίκο που δίνει την ευκαιρία σε εμάς τους νέους συγγραφείς να εκφραστούμε και να μας γνωρίσει το κοινό. Ονειρεύομαι στο μέλλον να δίνονται περισσότερες ευκαιρίες για μας και για τα βιβλία μας.\n5η: Υπάρχει κάποιος παιδικός συγγραφέας Έλληνας ή ξένος που σας έχει εμπνεύσει και στην γραφή και στην ενασχόληση σας με τα βιβλία;\nΘαυμάζω πολύ τον Ευγένιο Τριβιζά. Μου αρέσει ο τρόπος που σκέφτεται και γράφει παραμύθια. Περιμένω την στιγμή που θα τον γνωρίσω από κοντά. Παρότι έχω διαβάσει παραμύθια από πολλούς συγγραφείς, δεν εμπνέομαι από κάποιον ιδιαίτερα. Νομίζω ότι κάθε συγγραφέας πρέπει να γράφει με τον δικό του μοναδικό τρόπο για να τον ξεχωρίζει το κοινό.\n6η: Ποια η άποψη σας για τα ebook γενικά αλλά και στην παιδική λογοτεχνία;\nΠαρότι συνειδητοποιώ την ανάγκη μας για τα σύγχρονα διαδικτυακά μέσα προτιμώ την άμεση επαφή μου με τα βιβλία. Δεν μου αρέσει να κάθομαι μπροστά σε έναν υπολογιστή για να διαβάσω. Γενικά δεν μου αρέσει η ταύτιση της ανάγνωσης με τον υπολογιστή ή το tablet. Ειδικά στις μικρές ηλικίες που μπορεί να προκαλέσει εξάρτιση και παθογένεια.\nΌταν παίρνω ένα βιβλίο στα χέρια μου για πρώτη φορά θέλω να το επεξεργάζομαι, ακόμη και να μυρίζω το χαρτί του. Αλήθεια, έχετε μυρίσει ποτέ το τυπωμένο χαρτί; Δεν έχει ιδιαίτερη μυρωδιά; Όλα αυτά χάνονται μέσω των ebook.\n7η: Αν σας δινόταν η ευκαιρία να κάνετε τρεις ευχές ποιες θα ήταν αυτές;\nΑν μου δινόταν αυτή η ευκαιρία, θα ευχόμουν όσοι αγαπώ και νοιάζομαι να είναι πάντα υγιείς. Τίποτα άλλο θα ήταν κατάχρηση για μένα γιατί όταν υπάρχει υγεία όλα τα άλλα έρχονται. Σίγουρα, η δεύτερη ευχή μου θα ήταν να σταματήσουν, επιτέλους, οι πόλεμοι γιατί μόνο υλική και ψυχική καταστροφή προκαλούν και να ανακαλυφθεί το φάρμακο κατά του καρκίνου.\n8η: Ποια ήταν η αφορμή για να γράψετε το παραμύθι "Οι τρεις αντευχές" ;\nΤην αφορμή, μου την έδωσε η κόρη μου και η αντίδρασή της, όσον αφορά το θέμα της υγιεινής. Φαντάζομαι, πως όλα τα παιδιά της προσχολικής και πρώτης σχολικής ηλικίας αντιδρούν σε αυτόν τον τομέα και μερικοί γονείς πρέπει να μάχονται για να γίνονται πράγματα που θεωρούν δεδομένα, όπως το βούρτσισμα των δοντιών ή το κόψιμο των νυχιών. Το παραμύθι το έγραψα μέσα σε δυο μέρες. Ήθελα τόσο πολύ να της δείξω ότι αυτή η συμπεριφορά δεν ήταν η σωστή. Η προσωπική υγιεινή δείχνει ότι σεβόμαστε πρώτα τον εαυτό μας και μετά τους γύρω μας. Νομίζω πως με το παραμύθι τα κατάφερα και την επηρέασα σε έναν μεγάλο βαθμό.\n9η: Τι θέλετε να αποκομίσουν διαβάζοντας το βιβλίο οι μικροί σας αναγνώστες;\nΔιαβάζοντας το βιβλίο, οι μικροί μου αναγνώστες θα ενημερωθούν για την αξία της υγιεινής και πως η καθαριότητα αποτελεί καθήκον όλων μας, εάν θέλουμε να σεβόμαστε τον εαυτό μας και να μας σέβεται το περιβάλλον μας. Αν δεν είμαστε καθαροί, μεταφέρουμε μικρόβια που μας αρρωσταίνουν. Αυτό είναι το προφανές μήνυμα. Όμως αν διαβάσουν το παραμύθι υπάρχει και ένα δεύτερο μήνυμα πιο μυστικό. Το μυστικό μου μήνυμα είναι ότι όποτε προκύπτει ένα πρόβλημα δεν το βάζουμε κάτω και δεν σηκώνουμε ψηλά τα χέρια μας. Αντιθέτως, καθόμαστε να σκεφτούμε μία λύση, και αν δεν μπορούμε μόνοι μας ζητάμε βοήθεια.\n10η: Στο βιογραφικό σας αναφέρεστε στη γραφή ενός νέου βιβλίου. Υπάρχει κάτι που μπορείτε να μου πείτε για το τι να αναμένουμε από αυτό;\nΕτοιμάζομαι να δρομολογήσω ένα δεύτερο παιδικό βιβλίο, σε συνεργασία με τον ίδιο εκδοτικό οίκο. Αφορά πάλι ένα θέμα που μαστίζει τα σχολεία και δεν είναι άλλο από την σχολική βία. Βέβαια, επειδή πρόκειται για μικρές ηλικίες, προσπάθησα να το προσεγγίσω τονίζοντας την ομαδικότητα χωρίς έντονα σημάδια επιθετικότητας. Είναι μία αστεία ιστορία με ηθικό δίδαγμα. Ελπίζω οι μικροί μου φίλοι να διασκεδάσουν και να διδαχτούν και πάλι μέσα από αυτό.\nΜπορείτε να επισκεφτείτε και τη σελίδα του βιβλίου που έχει δημιουργηθεί στο facebook και να ενημερωθείτε για τις παρουσιάσεις πότε και που γίνονται αλλά και για να μιλήσετε και με την ίδια την συγγραφέα.\nΑναρτήθηκε από Ελισσάβετ Γρε στις 1:46 μ.μ.


1-0 τα δύο τελευταία μεταξύ τους, ώρα να τα ξανά βάλουν! Bet-hoven.net\nBet-hoven.net | Προγνωστικά Στοιχήματος > Στήλες > 1-0 τα δύο τελευταία μεταξύ τους, ώρα να τα ξανά βάλουν!\n1-0 τα δύο τελευταία μεταξύ τους, ώρα να τα ξανά βάλουν!\nΑνάποδα βγήκαν χθες τα αποτελέσματα στα παιχνίδια μου, με την Σκωτία να χαλάει στο 43’ το Χ ημίχρονο και στο Σερβία – Λιθουανία να μπαίνουν ένα τσουβάλι γκολ αλλά στο δεύτερο μέρος, με το πρώτο να μένει στο 0-0 και μακριά από το over 1.5.\nΣυμβαίνουν αυτά, πάμε στα σημερινά. Για την ακρίβεια, στο σημερινό…\nΜατς νωρίς στην Βραζιλία, με την Ιντερνασιονάλ να υποδέχεται την Ατλέτικο Μινέιρο εντός έδρας, μια έδρα στην οποία δεν έχει ηττηθεί ούτε μία φορά φέτος αλλά και γενικά έχει μία ήττα στα τελευταία 28 πρωταθλήματος. Οι γηπεδούχοι ηττήθηκαν την περασμένη αγωνιστική και στην ουσία αποχαιρέτησαν κάθε ελπίδα για τίτλο, αφού ναι μεν προλαβαίνουν την πρώτη Παλμέιρας με 6/9 βαθμούς, αλλά θα πρέπει να φανούν ιδιαιτέρως τυχεροί για να κάνουν την προσπέραση. Το σημαντικό γι’ αυτούς είναι πως παίζουν μπροστά στο κοινό τους τα 2/3 ματς και το τελευταίο με την αδύναμη Παρανά, οπότε τους παίρνει να εξαντλήσουν κάθε πιθανότητα.\nΓια να γίνει αυτό θα πρέπει να κερδίσουν σε ένα ματσάρισμα που εδώ και τρεις αγώνες δεν έχει κερδίσει ο γηπεδούχος, δηλαδή από τις 26/09/16, αλλά και σε ένα ματσάρισμα που ενδεχομένως χρειαστεί να σκοράρουν τουλάχιστον δύο φορές, με 4/7 πιο πρόσφατά τους να έχουν GG. Μόλις 5 νίκες σε 15 ματς για την Ιντερνασιονάλ με την Ατλέτικο Μινέιρο, με την… ηττοπάθεια αυτή να με οδηγεί στο εξής συμπέρασμα. Αν δεν δούμε ένα τελείως κυνικό παιχνίδι, αφού και η Μινέιρο θέλει βαθμό ή ακόμη καλύτερα βαθμούς για να παραμείνει στην εξάδα για το Λιμπερταδόρες και έχει και μερικές απουσίες, εικάζω πως το 90λεπτο μπορεί να έχει τόσο αμφίσκορο όσο και over!\nΈχουν ήδη δύο σερί NG και under (νίκες 1-0 για τις φιλοξενούμενες), κάτι που δεν τυχαίνει συχνά στα μεταξύ τους. Κόντρα σε όσα έχουν δείξει και στα πιο πρόσφατά τους γενικά, αφήνω στην άκρη το GG και πηγαίνω στο κατά τι καλύτερο απλό over, έχοντας μια γενική εντύπωση πως το σκορ στο φινάλε θα είναι περίπου στο 2-1.


ΒΙΒΛΙΟ: Η χρήση της νεοελληνικής γλώσσας στην Θεία Λειτουργία του Αγίου Ιωάννη Χρυσοστόμου, Παπακώστας Κωνσταντίνος, Αρμός\nΕπιστήμες > Επιστήμες του Ανθρώπου > Θρησκεία > Η χρήση της νεοελληνικής γλώσσας στην Θεία Λειτουργία του Αγίου Ιωάννη Χρυσοστόμου\nΗ χρήση της νεοελληνικής γλώσσας στην Θεία Λειτουργία του Αγίου Ιωάννη Χρυσοστόμου\nΚαι η επίδρασή της στη συμμετοχή των εκκλησιαζομένων\nΟ ίδιος ο αρχιεπίσκοπος Αθηνών Χριστόδουλος το καλοκαίρι του 2004 απέστειλε την Εγκύκλιο με αριθμό ΙΓ΄ «Περί της Αναγνώσεως του Αποστόλου και του Ευαγγελίου και στη Νεοελληνική Γλώσσα» της Ιεράς Αρχιεπισκοπής Αθηνών στους «Πανοσιολογιωτάτους και Αιδεσιμολογιωτάτους εφημερίους της καθ’ Ημάς Αγιωτάτης Αρχιεπισκοπής Ενταύθα».\nΣ’ αυτή συμβουλεύει τους εφημέριους να προμηθευθούν τους δύο τόμους του βιβλίου που λέγεται «Εκλογάδιον» και που η Αποστολική Διακονία έχει εκδώσει γι’ αυτό το σκοπό. Αυτό το βιβλίο περιέχει τις αποστολικές και ευαγγελικές περικοπές που διαβάζονται ετήσια και οι εφημέριοι και οι ψάλτες καλούνται να διαβάζουν τις αντίστοιχες περικοπές από τη μετάφραση μετά από την ανάγνωσή τους στο πρωτότυπο.\nΚάποιοι ιερείς αποφάσισαν να θέσουν σε κίνηση τις παραπάνω εξελίξεις αξιοποιώντας δημιουργικά το νόημα των εγκυκλίων. Έτσι, διατυπώθηκαν αιτήματα για συλλογή γνωμών από τα μέλη της Εκκλησίας για το αν επιθυμούν τη μετάφραση των λατρευτικών κειμένων. Μία τέτοια έρευνα θα έπρεπε να περιλαμβάνει και δείγματα μεταφρασμένων κειμένων για να συγκρίνουν. Και φυσικά η έρευνα θα έπρεπε να βασίζεται σε αντιπροσωπευτικό δείγμα. Σ’ αυτό το πλαίσιο, προχωρήσαμε στη διεξαγωγή αυτής της έρευνας.\nΠαπακώστας Κωνσταντίνος (Συγγραφέας)\nΠρόλογος: π. Βασίλειος Θερμός


Τουρκία: Γιατί συνελήφθησαν οι 2 Ρώσοι δημοσιογράφοι - Now24.gr\nΔύο δημοσιογράφοι του ρωσικού τηλεοπτικού καναλιού NTV συνελήφθησαν την Πέμπτη από αστυνομικούς στην Τουρκία, όπως ανέφερε μια ημέρα μετά ο εργοδότης τους.\nΤο βράδυ της ίδιας ημέρας ο Πετρούσκο έστειλε ένα μήνυμα στους συναδέλφους του, ενημερώνοντας ότι παρέμεναν υπό κράτηση.\nΟι Ρώσοι δημοσιογράφοι κατηγορούνται ότι βιντεοσκοπούσαν εργοστάσιο Drone\nΚαι οι δύο εργάζονται για την εκπομπή «Τσεντράλνογιε τελεβιντένιε», ένα εβδομαδιαίο ενημερωτικό πρόγραμμα. Πλέον, δεν απαντούν ούτε στο τηλέφωνο ούτε στα μηνύματα που τους στέλνει το κανάλι.\nΣύμφωνα με μια πηγή του υπουργείου Εξωτερικών της Τουρκίας, οι δημοσιογράφοι συνελήφθησαν την ώρα που «βιντεοσκοπούσαν χωρίς άδεια ένα εργοστάσιο κατασκευής μη επανδρωμένων αεροσκαφών».\nΕπικοινωνία Ρωσίας – Τουρκίας για την τύχη των δημοσιογράφων\n«Έφτασαν στην Κωνσταντινούπολη για γύρισμα, αλλά δεν έλαβαν ούτε άδεια, ούτε διαπίστευση», πρόσθεσε η ίδια πηγή μιλώντας στο Γαλλικό Πρακτορείο. Από το γραφείο του κυβερνήτη της Κωνσταντινούπολης έγινε γνωστό απόψε ότι παρατάθηκε κατά τρεις ημέρες η κράτηση των δύο δημοσιογράφων και ότι η έρευνα σε βάρος τους συνεχίζεται.\nTags #Δημοσιογράφοι #Ρώσοι #ΣΥΛΛΗΨΗ #Τουρκία\nΚρήτη: Κορωνο-πάρτυ σε δωμάτιο ξενοδοχείου - Πρόστιμο ύψους 3.000 ευρώ στον διοργανωτή\nΝεκρός από καρδιακή προσβολή ο Χασάν Αλ Τουράμπι, βετεράνος ισλαμιστής\nΗ Τουρκία ζητάει την προφυλάκιση του Γκιουλέν από τις ΗΠΑ\nΕκτός ελέγχου ο Κοροναϊός στην Κίνα: Ξεπέρασαν τους 1150 οι νεκροί\nΚομισιόν: Η Ιταλία πρέπει να συνηθίσει την εποπτεία


Κατασκευή Σήματος εισόδου στη Χλώρακα από φοιτητές του Τμήματος Αρχιτεκτονικής και Γεωπεριβαλλοντικών Επιστημών του Πανεπιστημίου Νεάπολις Πάφου. - Επιχειρηματική\nΚατασκευή Σήματος εισόδου στη Χλώρακα από φοιτητές του Τμήματος Αρχιτεκτονικής και Γεωπεριβαλλοντικών Επιστημών του Πανεπιστημίου Νεάπολις Πάφου.\nΔημοσιεύτηκε στις September 10th, 2020 στην κατηγορία ΕΤΑΙΡΙΚΑ ΝΕΑ.\nΗ κατασκευή του σήματος εισόδου στη Χλώρακα είναι αποτέλεσμα συνεργασίας του Τμήματος Αρχιτεκτονικής και Γεωπεριβαλλοντικών Επιστημών του Πανεπιστημίου Νεάπολις, με το Κοινοτικό Συμβούλιο και την Τεχνική Υπηρεσία της κοινότητας Χλώρακας.\nΗ συγκεκριμένη κατασκευή αποτελεί υλοποίηση μιας από τέσσερεις επιλεγμένες προτάσεις φοιτητικών εργασιών, οι οποίες ήταν το αποτέλεσμα εργαστηριακού μαθήματος το Ακαδημαϊκό ‘Ετος 2018-2019με την επίβλεψη των διδασκόντων κ. Ελένης Χατζηνικολάου και κ. Γιάννη Κουτσόλαμπρου, και την εποπτεία του Κοσμήτορα κ. Σόλωνα Ξενόπουλου.\nΟι φοιτητές/ριες των οποίων επιλέχτηκαν οι προτάσεις εργάστηκαν δημιουργικά αλλά και με επαγγελματισμό, σε όλα τα στάδια εκπόνησης των μελετών τους από την αρχική σύλληψη μέχρι και την υλοποίηση του έργου.\nΗ πρόταση που τελικά υλοποιήθηκε είναι του φοιτητή Ευγένιου Ζίγκα.


«Την έλλειψη νερού δεν την καταπολεμάς με ξενύχτι, αλλά με επενδύσεις» - Δριμεία επίθεση στη δημοτική αρχή Μπέου - e-thessalia.gr\n«Την έλλειψη νερού δεν την καταπολεμάς με ξενύχτι, αλλά με επενδύσεις» – Δριμεία επίθεση στη δημοτική αρχή Μπέου\n27 Ιουνίου 2021, 17:54 27 Ιουνίου 2021\nΓια διοικητική ανεπάρκεια, ερασιτεχνισμούς και παροιμιώδη ανικανότητα, κατηγορούν τη δημοτική αρχή Μπέου, τα μέλη της δημοτικής παράταξης «Βόλος, Ανατροπή, Δημιουργία», με αφορμή το πρόβλημα του νερού στο πολεοδομικό συγκρότημα. Η παράταξη με επικεφαλής τον κ. Απ. Παπαδούλη καταγγέλλει τόσο τη δημοτική αρχή Βόλου, όσο τη διοίκηση της ΔΕΥΑΜΒ, ότι τα τελευταία 7 χρόνια δεν ανέλαβαν καμία πρωτοβουλία για την αντιμετώπιση του υδροδοτικού προβλήματος στην πόλη και ότι η μοναδική επένδυση της Επιχείρησης ήταν η εκχώρηση εκατομμυρίων ευρώ στην ΕΡΓΗΛ. «Την έλλειψη νερού δεν την καταπολεμάς με ξενύχτι αλλά με επενδύσεις», τονίζουν μεταξύ άλλων οι δημοτικοί σύμβουλοι της παράταξης Κερασίνα Βακουφτσή, Άννα Μαρία Παπαδημητρίου, Απόστολος Παπαδούλης και Δημήτρης Τσιμπανάκος.\nΤον τελευταίο καιρό, κι ενώ το καλοκαίρι αρχίζει να πιέζει με υψηλές θερμοκρασίες (και να υπολογίσει κανείς ότι ακόμη είμαστε στον Ιούνιο) η πόλη καλείται να αντιμετωπίσει την τεράστια διοικητική ανεπάρκεια της δημοτικής Αρχής στην διαχείριση του νερού. Για όσους παρακολουθούμε τους ερασιτεχνισμούς και την διαχρονική παροιμιώδη ανικανότητα της Δημαρχίας Μπέου δεν μας εκπλήσσει η σημερινή κατάσταση, ούτε θα μας ξαφνιάσει η περαιτέρω επιδείνωσή της. Είναι το απότοκο της κακής διοίκησης της ΔΕΥΑΜΒ και όλων όσων υπηρετεί η Επιχείρηση, επ΄ ωφελεία των αναγκών του κοινωνικού συνόλου.\nΔεν χρειάζεται ιδιαίτερη ευφυία για να γνωρίζει κανείς ό,τι ένας μαθητής πρώτης τάξης Δημοτικού, ότι δηλαδή, ο χρόνος έχει τέσσερις εποχές, μία από αυτές είναι το καλοκαίρι, το καλοκαίρι διακρίνεται από υψηλές θερμοκρασίες, στις υψηλές θερμοκρασίες οι πολίτες καταναλώνουν πολύ περισσότερο νερό για τις ανάγκες τους και ΑΥΤΟΣ που είναι υπεύθυνος για το νερό των πολιτών είναι υποχρεωμένος να φροντίζει να αυξάνονται τα αποθέματα νερού ώστε να καλύπτονται οι καθημερινές ανάγκες τους.\nΔυστυχώς, τα τελευταία επτά, τουλάχιστον, χρόνια δεν έπεσε ούτε ένα κυβικό νερού από νέες πηγές ή νέες γεωτρήσεις, στις δεξαμενές της ΔΕΥΑΜΒ. Καμία επένδυση για υδατοδεξαμενές, για αναζήτηση νέων πηγών. Η τύχη της δεδομένης αυξημένης κατανάλωσης νερού κάθε καλοκαιριού έχει αφεθεί ολοκληρωτικά στα χιόνια και τις βροχές. Ούτε Ινδιάνοι να είμασταν. Η μοναδική επένδυση της ΔΕΥΑΜΒ είναι η εκχώρηση εκατομμυρίων στην ΕΡΓΗΛ για ένα έργο, που ποτέ δεν έγινε, αλλά που πληρώνεται, εξ αιτίας της «σοφής» νέας, αφελούς (???) στρατηγικής Μπέου, που μοίραζε νταηλίκι και φιλάκια.\nΗ ΔΕΥΑΜΒ εδώ και επτά χρόνια λειτουργεί ως το λάφυρο της Δημαρχίας Μπέου, και όποιος αναζητάει ευθύνες σε αχυρανθρώπους-Προέδρους, κάνει λάθος. Στα επτά χρόνια Μπέου η ΔΕΥΑΜΒ απέκτησε τόσους Προέδρους όσους και η ελληνική Δημοκρατία μετά την Μεταπολίτευση.\nΠροφανώς, εδώ υπάρχει ένα μπέρδεμα μεταξύ δημοτικής Επιχείρησης και ΠΑΕ. Στην ΠΑΕ αν δεν φέρνεις αποτελέσματα αλλάζεις προπονητή και ενίοτε και Διοικήσεις. Στις Επιχειρήσεις ξεκινάς από την οργάνωση, υπό την προϋπόθεση ότι ξέρεις περί τίνος πρόκειται.\nΠριν από ενάμιση χρόνο πληρώθηκε από την ΔΕΥΑΜΒ με 5.000 € μία μελέτη (ο θεός να την κάνει), που φιλοδοξούσε να δώσει μαγικές λύσεις στο πρόβλημα της ΔΕΥΑΜΒ, όπως διατυμπάνιζε. Η πρόταση, τελικά ήταν η αυτονόητη και πρότεινε η ΔΕΥΑΜΒ να οργανωθεί σωστά για να λειτουργήσει και να εκπληρώσει την αποστολή της. Προφανώς, η μελέτη δεν ήταν στα μέτρα Μπέου, γι΄ αυτό κι εξαφανίστηκε.\nΣήμερα, σε διάφορα σημεία της πόλης είτε δεν υπάρχει νερό, είτε γίνονται εκτεταμένες διακοπές, είτε η πίεση είναι χαμηλή, με αποτέλεσμα τα νοικοκυριά να αδυνατούν να χρησιμοποιήσουν το νερό που πληρώνουν. Βέβαια, για να μην ξεχνιόμαστε, μπορεί κάποιοι να μην έχουν νερό να πιούν αλλά η πόλη ποτίζει τα δημόσια παρτέρια της με άφθονο πολύτιμο νεράκι.\nΟίκοθεν νοείται ότι όσο και να αγωνιά και να ξενυχτάει ο κ. Τόρης το πρόβλημα θα παραμένει. Βλέπετε την έλλειψη νερού δεν την καταπολεμάς με ξενύχτι αλλά με επενδύσεις. Καινούργιος είναι στο πόστο. Θα μάθει.\nΤελικά, όσο και να διαμαρτύρεται κανείς (λίγους είδαμε τέτοιους) προς το παρόν η λύση είναι εγκράτεια στην χρήση νερού, όχι ακρότητες με μπάνια και καθαριότητα, και εμφιαλωμένο νερό για πόση.\nΛοιπόν, συνδημότισσες και συνδημότες, η πόλη που είναι στους πρόποδες του Πηλίου, που προσφέρει ευκαιρίες γάργαρων νερών, θα συνεχίσει να υδρεύεται από υφάλμυρες γεωτρήσεις, άγνωστο μέχρι πότε.\nΠροηγούμενο ΆρθροΚορωνοϊός: 3 νέα κρούσματα στη Μαγνησία από τα 236 σε όλη τη χώρα – 231 διασωληνωμένοι, 18 θάνατοιΕπόμενο ΆρθροΦωτιά στην Πάρο: Οι φλόγες κοντά σε σπίτια


απόλυση - Sputnik Ελλάδα\n15:03 31 ΟΚΤΩΒΡΙΟY 2020\nΟ διευθυντής του «Rostov Arena», ο Πάβελ Γκαβρίκοφ, απολύθηκε από τη θέση του μετά το σκάνδαλο για μια «ερωτική φωτογραφία» που εγκρίθηκε να πραγματοποιηθεί στο γήπεδο.\nΠρώην προπονητής του ΠΑΟΚ απολύθηκε σε 25 μέρες\nΟ Λάζλο Μπόλονι δεν άντεξε ούτε μήνα στον πάγκο της Γάνδης, καθώς η βελγική ομάδα τον απέπεμψε έπειτα από δυο ήττες σε τρία ματς στο πρωτάθλημα.\nΨεύτικο βιογραφικό: Γιαπωνέζος δημόσιος υπάλληλος απολύθηκε γιατί έκρυψε το πτυχίο του\nΤο να λέει κάποιος ψέματα στο βιογραφικό του ποτέ δεν είναι καλή ιδέα, αλλά ο πειρασμός είναι μεγάλος, ειδικά, όταν πρόκειται για μια πολύ καλή θέση.\nΕπίσημα παρελθόν από την Μπαρτσελόνα αποτελεί ο μέχρι πρότινος προπονητής, Κίκε Σετιέν, αφού το 8-2 από τη Μπάγερν Μονάχου ξεχείλισε το ποτήρι.\nΜπαρτσελόνα: Ο Κίκε Σετιέν φεύγει, ο Ρόναλντ Κούμαν έρχεται\nΘέμα ωρών είναι η απόλυση του Ισπανού τεχνικού από τους «μπλαουγκράνα» με τον Ολλανδό να είναι το Νο1 φαβορί για να τον διαδεχτεί στον πάγκο.\nΓερμανία: Αντιδράσεις για τον αθλητή που απολύθηκε επειδή είναι αρνητής του κορονοϊού\nΟ Γιόσικο Σάιμπου σκέφτεται να ακολουθήσει τη νομική οδό κατά της Τέλεκομ Βόννης που τον έδιωξε, επειδή συμμετείχε σε διαδήλωση για τα μέτρα κατά του ιού.\nΓιουβέντους: Ο Μαουρίτσιο Σάρι έφυγε, φαβορί ο Μαουρίσιο Ποκετίνο\nΟι «μπιανκονέρι» την επομένη του αποκλεισμού των «μπιανκονέρι» από τη Λιόν απέλυσαν τον Ιταλό τεχνικό και ο πρώην προπονητής της Τότεναμ ετοιμάζεται να αναλάβει.\nΔικαιώθηκε από τον Άρειο Πάγο εργαζόμενος που προσέφυγε στα δικαστήρια καταγγέλοντας ότι η εταιρεία του προχώρησε σε εκδικητική απομάκρυνσή του, γιατί δεν δέχθηκε τους όρους για εικονική απόλυσή του.\nΣοκ στην Πάτρα: Μητέρα τριών παιδιών απολύθηκε και επιχείρησε να αυτοκτονήσει\nΜία 50χρονη γυναίκα, μητέρα τριών ανήλικων παιδιών, επιχείρησε να βάλει τέλος στη ζωή της, λίγες ημέρες αφότου απολύθηκε από τον χώρο εργασίας της.\nΠρόεδρος απέλυσε προπονητή, επειδή η ομάδα νίκησε με 27-0\nΣτην Ιταλία απολύθηκε τεχνικός σε ομάδα ακαδημιών επειδή οι παίκτες του νίκησαν τους αντίπαλους με 27-0 και δεν τους έδειξαν σεβασμό με αυτό τον τρόπο.\nΔιαφημιστής τρέλανε τα αφεντικά του: Έφερε κλόουν στο μίτινγκ που θα τον απέλυαν\nΤο να χάσεις τη δουλειά σου συχνά είναι λυπηρό και δύσκολο, αλλά σπανίως είναι τόσο περίεργο, διασκεδαστικό και λυτρωτικό, όπως στην περίπτωση ενός διαφημιστή από τη Νέα Ζηλανδία.


Σε ελάφρυνση του χρέους κατά 25% του ΑΕΠ το 2060 οδηγούν τα βραχυπρόθεσμα μέτρα που εφαρμόζει ο Ευρωπαϊκός Μηχανισμός Σταθερότητας (ESM), ενώ το ακαθάριστο κόστος χρηματοδότησής του θα μειωθεί κατά 6% του ΑΕΠ.\nΤα μεγέθη αυτά είναι μεγαλύτερα από τις αρχικές εκτιμήσεις, σύμφωνα με τις οποίες το χρέος αναμενόταν να μειωθεί κατά 20% του ΑΕΠ το 2060 και το κόστος χρηματοδότησής του κατά 5% του ΑΕΠ, όπως ανακοίνωσε χθες ο ESM, με αφορμή την επιτυχή εφαρμογή των βραχυπρόθεσμων μέτρων, που συμφωνήθηκαν –ως γνωστόν– στις 5 Δεκεμβρίου του 2016 από τους υπουργούς Οικονομικών και άρχισαν να εφαρμόζονται τον Ιανουάριο του 2017. Η ανακοίνωση δεν κάνει καμία αναφορά στα μεσοπρόθεσμα μέτρα, για τα οποία το Eurogroup έχει παραπέμψει στο τέλος του προγράμματος, τον Αύγουστο του 2018, «εφόσον χρειάζονται».\nΟ διευθύνων σύμβουλος του ESM Κλάους Ρέγκλινγκ κάλεσε για άλλη μία φορά την Ελλάδα να συνεχίσει τις μεταρρυθμίσεις.\n«Ο ESM», ανέφερε σε χθεσινή δήλωσή του ο κ. Ρέγκλινγκ, «εφαρμόζει το πακέτο των βραχυπρόθεσμων μέτρων για την ελάφρυνση του χρέους, τα οποία συμφώνησαν οι υπουργοί Οικονομικών της Ευρωζώνης πριν από ένα χρόνο. Αυτό θα βοηθήσει τη χώρα στην προσπάθειά της να ανακτήσει την εμπιστοσύνη των αγορών. Η Ελλάδα πρέπει τώρα να συνεχίσει τη μεταρρύθμιση της οικονομίας της, έτσι ώστε να βγει επιτυχώς από το τρίτο πρόγραμμα βοήθειας τον Αύγουστο του 2018».\nΤο πακέτο των βραχυπρόθεσμων μέτρων περιλαμβάνει τα εξής:\n• Παράταση της μέσης σταθμισμένης ωρίμανσης των ομολόγων και εξομάλυνση του προφίλ των λήξεων ομολόγων.\n• Μείωση του επιτοκιακού ρίσκου της Ελλάδας, μέσω τριών σχημάτων: α) της ανταλλαγής ομολόγων των ελληνικών τραπεζών με μετρητά, β) άλλων πράξεων ανταλλαγής από τον ESM για τη σταθεροποίηση του κόστους χρηματοδότησης της Ελλάδας, γ) συνδυασμού μακροπρόθεσμων χρηματοδοτήσεων με μελλοντικές εκταμιεύσεις προς την Ελλάδα.\n• Αρση του επιτοκιακού περιθωρίου κέρδους που είχε καθοριστεί στην επαναγορά του δανείου το 2017.


Μάτσου Πίτσου: Γιορτάζει τα 109α ''γενέθλιά'' του χωρίς τουρίστες\nΤο Μάτσου Πίτσου AP\nΤο Μάτσου Πίτσου γιορτάζει την 109η επέτειο της ανακάλυψής του χωρίς τουρίστες λόγω της πανδημίας του κορονοϊού.\nnews247 25 Ιουλίου 2020 07:42\nΗ πόλη είναι άδεια μετά την επιβολή της κατάστασης της έκτακτης υγειονομικής ανάγκης, στις 16 Μαρτίου, στη χώρα των Άνδεων. Οι αρχές ήλπιζαν να ξανανοίξουν το Μάτσου Πίτσου σήμερα αλλά αναγκάστηκαν να το αναβάλουν απέναντι στη συνεχιζόμενη αύξηση του αριθμού κρουσμάτων της Covid-19.\n"Πέρυσι, ήρθε πολύς κόσμος για την επέτειο, αλλά αυτή τη φορά, δυστυχώς, δεν έχουμε επισκέπτες", δήλωσε στο Γαλλικό Πρακτορείο ο Ντάρβιν Μπάκα, ο δήμαρχος της περιοχής όπου βρίσκεται το Μάτσου Πίτσου.\n"Η ημερομηνία για να ανοίξει η πόλη δεν έχει οριστεί. Ίσως είναι τον Αύγουστο, καθώς τα κρούσματα αυξάνονται στην περιφέρεια του Κούσκο", όπου βρίσκεται το Μάτσου Πίτσου, πρόσθεσε ο Μπάκα.\nΟ κυβερνήτης της περιφέρειας του Κούσκο, Ζαν Πολ Μπεναβέντε, είχε ανακοινώσει πριν από δέκα ημέρες ότι η πόλη των Ίνκας θα άνοιγε ξανά τις πύλες της στις 24 Ιουλίου, εάν πληρούνταν οι υγειονομικές συνθήκες. Ωστόσο λίγο μετά ο ίδιος προσβλήθηκε από τον ιό και το σχέδιο εγκαταλείφθηκε.\nΚέντρα ταχείας εξέτασης για τον κορονοϊό αναμένεται να εγκατασταθούν ακόμη στον σιδηροδρομικό σταθμό και οι τοπικές αρχές πρέπει να προμηθευτούν ένα ασθενοφόρο, πρόσθεσε ο δήμαρχος. Οι αρχές έχουν ήδη τοποθετήσει έναν θάλαμο απολύμανσης για τους επιβάτες των τραίνων.


Στο 1-1 ο Ολυμπιακός και προβάδισμα η Μπεσίκτας ~ SotiraNews\nΣτο 1-1 ο Ολυμπιακός και προβάδισμα η Μπεσίκτας\nΜε τον Βασίλη Βούζα υπηρεσιακό προπονητή, ο Ολυμπιακός προηγήθηκε με τον Καμπιάσο στο 36' απέναντι στην Μπεσίκτας, αλλά δεν κατάφερε να κρατήσει τη νίκη. Στο 53' ο Αμπουμπακάρ ισοφάρισε και με το τελικό 1-1 στο γήπεδο Καραϊσκάκη για τη φάση των «16» του Europa League, η τουρκική ομάδα απέκτησε προβάδισμα ενόψει της ρεβάνς στην Κωνσταντινούπολη.\nΜε τον «κομμένο» από τον Μπέντο, Εστέμπαν Καμπιάσο, στο κέντρο του γηπέδου, ο Ολυμπιακός μπήκε δυνατά και παθιασμένα στο παιχνίδι. Παρ' όλο που το ματς στο α' ημίχρονο έδειχνε να είναι ισορροπημένο, στην ουσία οι «ερυθρόλευκοι» κατάφεραν να κρατήσουν τους κινδύνους μακριά από την περιοχή τους. Είναι ενδεικτικό πως η τουρκική ομάδα δεν είχε ούτε μια φάση στο ενεργητικό της. Και παράλληλα, υπήρξαν δύο φορές που οι «ερυθρόλευκοι» έγιναν απειλητικοί, αλλά με τον Ελιουνούσι να μην μπορεί να τελειώσει αυτό που ξεκινούσε, όπως στο 19', όταν ελίχθηκε και ξέφυγε μπροστά, αλλά το σουτ που επιχείρησε ήταν αδύναμο.\nΟ «κομμένος» από τον Μπέντο Καμπιάσο, ήταν αυτός που κοντρολάριζε όλο το ματς του Ολυμπιακού στη μεσαία γραμμή, αλλά και αυτός που έβαλε «φωτιά» στο Καραϊσκάκη. Στο 36' ο Ανσαριφάρντ βρέθηκε δεξιά και ο Αργεντινός όρμησε προς την περιοχή. Ο Ιρανός του έβγαλε τη σέντρα και ο Καμπιάσο, όπως ήρθε από πίσω, με κεφαλιά έκανε το 1-0.\nΩστόσο στο β' ημίχρονο άλλαξε το σκηνικό. Η Μπεσίκτας προειδοποίησε στο 49' όταν ο Ταλίσκα έπιασε την κεφαλιά από κοντά και ο Λεάλι ίσα που κατάφερε να διώξει την μπάλα κόρνερ. Στο 52' ο Ολυμπιακός έχασε την ευκαιρία να κάνει το 2-0, με την κεφαλιά του Μποτία να φεύγει δίπλα από το δοκάρι και στο 53' ήρθε η ισοφάριση, με τον Λεάλι -αντί να διώξει- να στέλνει την μπάλα στον Αμπουμπακάρ κι αυτός με σουτ να τη στέλνει στα δίχτυα. Δύο λεπτά αργότερα ο Κουαρέσμα βρέθηκε απέναντι από τον Ιταλό τερματοφύλακα, αυτός απέκρουσε αρχικά, ο Μπάμπελ πλάσαρε και ο Ρέτσος έδιωξε πριν η μπάλα περάσει τη γραμμή.\nΣτο 64' ο Μποτία αναγκάστηκε να αποχωρήσει λόγω τραυματισμού και στο 70' έφυγε και ο κορυφαίος μέχρι εκείνη τη στιγμή Καμπιάσο. Μοιραία έπεσε ο ρυθμός της ελληνικής ομάδας, που δεν κατάφερε στη συνέχεια κάτι περισσότερο από το να κρατήσει το 1-1. Αυτό το εκτός έδρας γκολ που πέτυχε η Μπεσίκτας της δίνει το αβαντάζ για την πρόκριση στα προημιτελικά της διοργάνωσης.\nΚΙΤΡΙΝΕΣ: Αρασλάν, Γκιονούλ, Μαρτσέλο\nΟΛΥΜΠΙΑΚΟΣ (Βασίλης Βούζας): Λεάλι, Φιγκέιρας, Σισοκό, Μποτία (64' Ντα Κόστα), Ρέτσος, Καμπιάσο (70' Μάρτινς), Ρομαό, Μανθάτης, Ελιουνούσι, Φορτούνης (73' Μάριν), Ανσαριφάρντ.\nΜΠΕΣΙΚΤΑΣ (Σενιόλ Γιουνές): Φάμπρι, Μαρτσέλο, Γκιονούλ, Τόσιτς, Αντριάνο, Χάτσινσον, Αρσλάν (46' Οζιακούπ), Ταλίσκα (92' Ίνλερ), Μπάμπελ, Κουαρέσμα, Αμπουμπακάρ (82' Τοσούν).


TEE » ΟΥΚΡΑΝΙΑ – Ετήσια Έκθεση\nΟΥΚΡΑΝΙΑ – Ετήσια Έκθεση\nΤο Γραφείο ΟΕΥ στο Κίεβο, δημοσιεύει Ετήσια Έκθεση για την οικονομία της Ουκρανίας και τις ελληνο-ουκρανικές οικονομικές καθώς και τις εμπορικές σχέσεις για το έτος 2017 .\nΚατά το έτος 2017 η ουκρανική οικονομία εξακολούθησε σε αναπτυξιακή τροχιά με ετήσιο ρυθμό ανάπτυξης 2,5%. Αναπτυξιακοί ρυθμοί προβλέπονται μέχρι και το έτος 2021 με μέσο ετήσιο ρυθμό ανάπτυξης στο 2,9%.\nΤόσο οι εξαγωγές όσο και οι εισαγωγές της χώρας αυξήθηκαν το 2017, αλλά λόγω του μεγαλύτερου ρυθμού αύξησης των εισαγωγών διευρύνθηκε και το εμπορικό έλλειμα της χώρας, που ξεπέρασε τα 5 δις €.\nΣτις πρώτες θέσεις των ουκρανικών εξαγωγών βρίσκονται τα σιδηρομεταλλεύματα, τα δημητριακά και οι ηλεκτρικές μηχανές ενώ στις εισαγωγές τα ορυκτά καύσιμα, οι ηλεκτρικές μηχανές και τα αυτοκίνητα. Η Ουκρανία εξάγει προς την Ρωσία, την Πολωνία, την Τουρκία και την Ιταλία (4 πρώτες χώρες) και εισάγει από την Ρωσία, την Κίνα, την Γερμανία και την Πολωνία.\nΣε επίπεδο διμερών εμπορικών σχέσεων επισημαίνουμε την για πρώτη φορά μετά από πολλά χρόνια δημιουργία εμπορικού ελλείματος ύψους 58,7 εκατ. € εις βάρος της χώρας μας λόγω της καθίζησης των εξαγωγών πετρελαιοειδών.\nΚατά το 2017 (Φεβρουάριο) πραγματοποιήθηκε στην χώρα επιχειρηματική αποστολή που συνόδευσε την επίσκεψη του Πρωθυπουργού Αλέξη Τσίπρα. Τον Ιούλιο συγκλήθηκε Διμερής Επιτροπή Μεταφορών. Επίσης η χώρα μας συμμετείχε με εθνικό περίπτερο τον Μάρτιο στην μεγαλύτερη τουριστική έκθεση στην χώρα.\nΗ Ουκρανία παραμένει μία προβληματική χώρα από πλευράς επιχειρηματικού περιβάλλοντος και επισημαίνουμε την ανάγκη προσοχής κατά την διενέργεια συναλλαγών με ουκρανικές επιχειρήσεις μέσω διαδικτύου, χωρίς να υπάρχει άμεση επαφή. Αριθμός ελληνικών επιχειρήσεων, κυρίως εισαγωγείς πέλετς έχασαν χρήματα που απέστειλαν προς ουκρανούς εξαγωγείς για φορτία που ποτέ δεν ήλθαν στην Ελλάδα.\nΟι έλληνες επιχειρηματίες θα πρέπει να λαμβάνουν υπ’ όψιν τους στις συναλλαγές τους με την χώρα την διαφαινόμενη εποχική τάση στην ισοτιμία της γρίβνας (ανατίμηση στο πρωτο εξάμηνο του έτους και υποτίμηση στο δεύτερο)


Μεγάλο γλέντι στη 5η Γιορτή Κρασιού στα Πελετά! | ARCADIA Spot\nHome ΕΚΔΗΛΩΣΕΙΣ ΝΟΤΙΑ ΚΥΝΟΥΡΙΑ ΠΑΝΗΓΥΡΙΑ ΤΟΠΙΚΑ Μεγάλο γλέντι στη 5η Γιορτή Κρασιού στα Πελετά!\nΜεγάλο γλέντι στη 5η Γιορτή Κρασιού στα Πελετά!\nΜε τη συμμετοχή πλήθους παρευρισκομένων πραγματοποιήθηκε η 5η Γιορτή Κρασιού στα Πελετά την Κυριακή 13 Αυγούστου.\nΚάτοικοι των γύρω χωριών αλλά επισκέπτες της περιοχής ανταποκρίθηκαν στο κάλεσμα του Συλλόγου Απανταχού Πελετιωτών "Οι Άγιοι Απόστολοι" και τίμησαν με την παρουσία τους την εορταστική εκδήλωση για τη σαρανταετή λειτουργία του Σωματείου.\nΣτο εισαγωγικό μέρος της εκδήλωσης, το λόγο αρχικά έλαβε ο Επίτιμος Πρόεδρος του Συλλόγου, κ. Πέτρος Σπανός, ο οποίος προχώρησε σε μία σύντομη αναφορά της ιστορίας και της δράσης του Σωματείου. Ακολούθως, ο Δήμαρχος Νότιας Κυνουρίας κ. Χαράλαμπος Λυσίκατος ευχήθηκε χρόνια πολλά στο Σύλλογο, εξαίροντας την αδιάλειπτη συνεισφορά του στην περιοχή. Τέλος, παρών στη φετινή εκδήλωση ήταν και ο Πρόεδρος του ομογενειακού Σωματείου των χωριών του τέως Δήμου Μαριού "Αθηνά" κ. Γεώργιος Ξερακιάς, ο οποίος, αφού μετέφερε τους χαιρετισμούς από την ομογένεια, παρέδωσε τιμητική πλακέτα στον Πρόεδρο του Συλλόγου Απανταχού Πελετιωτών κ. Γεώργιο - Κωνσταντίνο Πήλιουρα για την προσπάθεια του στη σύσφιξη των σχέσεων με τον απόδημο ελληνισμό.\nΜε την ολοκλήρωση των ομιλιών, η σκυτάλη πέρασε στη χορευτική ομάδα του Δημοτικού Διαμερίσματος Λεωνιδίου. Τα παιδιά της ομάδας υπό την καθοδήγηση της χοροδιδασκάλου τους κας. Χρίστινας Μάνου παρουσίασαν ένα πρόγραμμα με χορούς από την περιοχή της Θράκης και πιο συγκεκριμένου του Έβρου.\nΣτη συνέχεια το γλέντι άνοιξε για τον κόσμο, με τους Παναγιώτη Λάλεζα και Ειρήνη Μανωλά - Λεγάκη να εναλλάσσονται στη σκηνή μεταφέροντας τους παρευρισκομένους στην πλούσια μουσική παράδοση της χώρας μας\nΌπως κάθε χρόνο, έτσι και φέτος ο Σύλλογος παρείχε καθ’ όλη τη διάρκεια της γιορτής δωρεάν κρασί και διένειμε αναμνηστικά μπουκαλάκια και γλυκό.\nΤέλος, στο κλείσιμο της βραδιάς το ραντεβού ανανεώθηκε για την επόμενη χρονιά, στην 6η Γιορτή Κρασιού.\nTagged with: ΕΚΔΗΛΩΣΕΙΣ ΝΟΤΙΑ ΚΥΝΟΥΡΙΑ ΠΑΝΗΓΥΡΙΑ ΤΟΠΙΚΑ


Ανδρέας Ανδριανόπουλος: ΤΟ ΠΑΡΕΛΘΟΝ ΔΕΝ ΑΝΑΒΙΩΝΕΙ...\nΤΟ ΠΑΡΕΛΘΟΝ ΔΕΝ ΑΝΑΒΙΩΝΕΙ...\nΤώρα όμως η συμφωνία έχει κλείσει. Οι ευρωπαικές Τράπεζες έχουν ξεφορτωθεί τα ελληνικά σκουπιδο-ομόλογα. Με τοPSIπιστωτές και τράπεζες έχουν οριοθετήσει τις ζημιές τους και μέσω τουEFSFελπίζουν σε παραπέρα ενισχύσεις. Μια ελληνική άτακτη χρεοκοπία έχει προεξοφληθεί από τις αγορές και κανείς ουσιαστικά δεν την φοβάται. Κάθε κίνηση ενάντια στους δανειστές σήμερα θα οδηγήσει σε έλλειψη πόρων, κατάρρευση Τραπεζών, εισαγωγών και ντόπιων αγορών. Κοντολογής, η χώρα θα μείνει από καύσιμα, τρόφιμα και φάρμακα – ανάμεσα σε αρκετά άλλα.


ΜΑΧΑΙΡΑΣ ΑΝΤΩΝΗΣ - ΜΕΤΑΧΕΙΡΙΣΜΕΝΑ ΑΝΤΑΛΛΑΚΤΙΚΑ RENAULT PEUGEOT CITROEN ΠΕΡΙΣΤΕΡΙ | synergeia-automoto\nΜΑΧΑΙΡΑΣ ΑΝΤΩΝΗΣ - ΜΕΤΑΧΕΙΡΙΣΜΕΝΑ ΑΝΤΑΛΛΑΚΤΙΚΑ RENAULT PEUGEOT CITROEN ΠΕΡΙΣΤΕΡΙ\nΤεγέας 12, Περιστέρι 121 33, Αττικής\nMAXAIRAS AUTO PARTS\nΗ επιχείρηση Maxairasautoparts λειτουργεί από το 2000 και εδρεύει στο Περιστέρι.\nΑντικείμενο της επιχείρησής μας είναι τα μεταχειρισμένα ανταλλακτικά αυτοκινήτων με εξειδίκευση στις μάρκες Peugeot, Citroen kai Renault, γι'αυτό και διαθέτουμε μεγάλη ποικιλία σε όλα τα εξαρτήματα των προαναφερθέντων αυτοκινήτων.\nΓια να είμαστε αξιόπιστοι σ'εσάς φροντίζουμε τα ανταλλακτικά μας να είναι σε άριστη κατάσταση, ικανά να ικανοποιήσουν τις απαιτήσεις του κάθε πελάτη.\nΟι τιμές μας είναι ιδιαίτερα προσιτές και τα ανταλλακτικά μας άμεσα διαθέσιμα.\nΜΑΧΑΙΡΑΣ ΑΝΤΩΝΗΣ ,\nΜΕΤΑΧΕΙΡΙΣΜΕΝΑ ΑΝΤΑΛΛΑΚΤΙΚΑ RENAULT PEUGEOT CITROEN ΠΕΡΙ


Τι ισχύει για τα εισαγόμενα προϊόντα; - ECHA\nΕντοπισμός και απόσυρση μη ασφαλών προϊόντων από την αγορά της ΕΕ\nΗ ενωσιακή νομοθεσία βασίζεται σε πρότυπα υψηλού επιπέδου ασφάλειας. Σκοπός της οδηγίας για τη γενική ασφάλεια των προϊόντων είναι να διασφαλίσει ότι στην ΕΕ πωλούνται μόνο ασφαλή προϊόντα. Οι επιχειρήσεις πρέπει να εισάγουν και να πωλούν μόνο προϊόντα που είναι ασφαλή, ενώ πρέπει να ενημερώνουν τους καταναλωτές σχετικά με τυχόν κινδύνους που ενέχουν τα προϊόντα τους. Επίσης, πρέπει να διασφαλίζουν την ιχνηλασιμότητα των επικίνδυνων προϊόντων ώστε να είναι εφικτή η απόσυρσή τους προκειμένου να αποφεύγονται οι κίνδυνοι για τους καταναλωτές. Ως εκ τούτου, εάν αγοράζετε προϊόντα που δεν κατασκευάζονται στην ΕΕ αλλά εισάγονται από χώρες εκτός ΕΕ, τα προϊόντα αυτά πρέπει επίσης να συμμορφώνονται προς τα ίδια πρότυπα χημικής ασφάλειας. Για τη συμμόρφωση των προϊόντων υπεύθυνος είναι ο εισαγωγέας τους στην ΕΕ.\nΒάσει του κανονισμού REACH, οι επιχειρήσεις που εισάγουν προϊόντα στην Ευρώπη οφείλουν να γνωρίζουν κατά πόσον τα προϊόντα τους περιέχουν ουσίες που προκαλούν πολύ μεγάλη ανησυχία πάνω από ένα ορισμένο όριο, υποχρεούνται δε να διαβιβάζουν τις εν λόγω πληροφορίες στους εμπόρους λιανικής και στους καταναλωτές, εφόσον τους ζητηθεί. Οι εισαγωγείς υποχρεούνται επίσης να γνωρίζουν εάν τα προϊόντα τους περιέχουν χημικές ουσίες που υπόκεινται σε περιορισμούς στην Ευρώπη, όπως, για παράδειγμα, ο μόλυβδος στα κοσμήματα.\nΟι αρμόδιες αρχές μπορούν να επιβάλλουν περιορισμούς βάσει του κανονισμού REACH προκειμένου να αντιμετωπίζουν ζητήματα μη ασφαλών προϊόντων. Για παράδειγμα, μπορούν να επιβάλουν περιορισμό ή απαγόρευση μιας χημικής ουσίας, είτε αυτή βρίσκεται στην καθαρή της μορφή είτε περιέχεται σε συγκεκριμένα προϊόντα.\nΣε περίπτωση που διαπιστωθεί εκ του ελέγχου ότι ένα προϊόν που διατίθεται στην αγορά ενδέχεται να μην είναι ασφαλές, υπάρχουν συστήματα για την αντιμετώπιση του ζητήματος και τη διασφάλιση της απόσυρσής του.\nΟ έλεγχος της ασφάλειας των προϊόντων που διατίθενται στην αγορά και η επιβολή πιθανών κυρώσεων αποτελεί πρωτίστως ευθύνη των αρμόδιων αρχών των κρατών μελών. Οι αρμόδιες αρχές των κρατών μελών συνεργάζονται στενά με τις τελωνειακές αρχές προκειμένου να προστατεύουν τους καταναλωτές από την εισαγωγή μη ασφαλών προϊόντων που προέρχονται από χώρες εκτός ΕΕ.\nΓια να υποστηρίξει τη συγκεκριμένη διαδικασία, η Ευρωπαϊκή Επιτροπή διατηρεί ένα σύστημα ασφαλείας που αποκαλείται σύστημα ταχείας ανταλλαγής πληροφοριών (Rapid Alert System), το οποίο παρέχει τη δυνατότητα ταχείας ανταλλαγής πληροφοριών μεταξύ χωρών της ΕΕ σχετικά με μη εδώδιμα προϊόντα που θέτουν σε σοβαρό κίνδυνο την υγεία και την ασφάλεια των καταναλωτών.\nΣε περίπτωση που οι αρχές ενός κράτους μέλους εντοπίσουν ένα επικίνδυνο προϊόν, το προϊόν μπορεί να αποσυρθεί και η αρμόδια αρχή θα ενημερώσει την Ευρωπαϊκή Επιτροπή. Στη συνέχεια, η Επιτροπή θα ενημερώσει τα υπόλοιπα κράτη μέλη της ΕΕ και θα εκδώσει προειδοποίηση προς τους καταναλωτές, σε περίπτωση που το προϊόν διατίθεται ήδη στην αγορά. Εάν το προϊόν εντοπιστεί στα σύνορα, η διαδικασία εισαγωγής διακόπτεται. Εάν το προϊόν εισάγεται από χώρες εκτός της ΕΕ, για παράδειγμα από την Κίνα, θα ενημερωθούν οι κινεζικές αρχές.\nΟ ECHA δημοσιεύει ορισμένα από τα εν λόγω προϊόντα μέσω των διαύλων του στα μέσα κοινωνικής δικτύωσης. Για πρόσβαση στην πλήρη έκθεση του συστήματος Rapid Alert, ακολουθήστε τον παρακάτω σύνδεσμο.\nMarket surveillance - list of national authorities - European Commission


Ποια ταινία να δεις στο Netflix σήμερα (και κάθε μέρα): The Invisible Man\nMία από τις καλύτερες ταινίες του τρόμου του 2020 που δεν είχε προλάβει να ολοκληρώσει τον κύκλο της στις αίθουσες. Τώρα όμως στριμάρει στο Netflix.\nΑυτή την εβδομάδα προτείνουμε μία από τις καλύτερες ταινίες του τρόμου του 2020 που δεν είχε προλάβει να κάνει τον κύκλο της στις αίθουσες. Τώρα όμως στριμάρει στο Netflix.\nΕίναι οι κακοποιητές αόρατοι; Για τα θύματά τους ποτέ. Το αντίθετο. Είναι πιο ορατοί απ’ όσο μπορούν να αντέξουν πολλές φορές, στη σκέψη και τη ζωή τους, κάνοντας την κανονικότητα να μοιάζει άπιαστη. Για την κοινωνία όμως τα πράγματα είναι διαφορετικά. Η γοητεία και η συμπάθεια που συχνά εκπέμπουν τούς κάνει απίθανους θύτες στα μάτια του κόσμου. Μα αυτός; Αυτός είναι το καλύτερο παιδί!\nΟ Adrian είναι ένας ακόμη από τους antagonists της τελευταίας 15ετίας που προέρχονται από τη Big Tech, έχοντας κάνει τη μεγάλη περιουσία του ως ηγέτης στον τομέα της τεχνολογίας παρακολούθησης. Ακόμα και όταν καταφέρνει να ξεφύγει με τη βοήθεια της αδερφής της, η Cecilia παραμένει ανήσυχη γιατί γνωρίζει πολύ καλά ότι ο Adrian έχει τα μέσα και τον τρόπο να την αναζητήσει. Λίγες ημέρες αργότερα που θα μάθει ότι ο πρώην της βρέθηκε νεκρός, εκείνη θα συνεχίσει να νιώθει την παρουσία του. Όχι μόνο σαν κάποιος να την παρακολουθεί αλλά και να την καταδιώκει. Είναι σίγουρη ότι είναι ζωντανός και αόρατος, όμως όλοι γύρω της, ακόμα και εκείνοι που την αγαπούν και θέλουν να τη φροντίσουν, πιστεύουν ότι είναι η συναισθηματική της αστάθεια που έχει προκαλέσει την ταραχή της.\nΚρατώντας τη θεματική του συνέπεια ως το τέλος και με κάποιες αναπάντεχα τρομακτικές σκηνές που κόβουν πραγματικά την ανάσα, το Invisible Man έδωσε σάρκα και οστά στον εφιάλτη κάθε γυναίκας – τη δυσπιστία του περίγυρου όταν τελικά θα βρει τη δύναμη να μιλήσει ανοιχτά για την κακοποίηση που έχει υποστεί. Με αυτόν τον τρόπο, το Invisible Man είναι μία υπενθύμιση του τι πραγματικά εννοούμε όταν μιλάμε για το πόσο σημαντικό είναι να πιστεύουμε τις γυναίκες. Δεν είναι ότι κάθε γυναίκα, ή όλοι όσοι λένε ότι έχουν κακοποιηθεί, δε χρειάζεται να απαντούν σε κάποια ερώτημα υπό συγκεκριμένες συνθήκες (και φυσικά δεν αναφέρομαι σε κακεντρεχή ερωτήματα όπως το “γιατί τώρα;”). Είναι ότι η ισορροπία πρέπει να μετατοπιστεί από μία προεπιλεγμένη θέση καχυποψίας σε μία προσεκτική αλλά συμπονετική εμπιστοσύνη.\nΑυτή τη στιγμή το Invisible Man είναι από τα καλύτερα θρίλερ που μπορείς να δεις στο Netflix.\nΟι 30 καλύτερες ταινίες του 2021


Εμβόλιο εναντίον Ιλαράς-Ερυθράς-Παρωτίτιδας (MMR) | Ανάπτυξη μωρού\nΑρχική Νέα για την οικογένεια Συνεντεύξεις Experts Οδηγός Αγοράς Ημερολόγιο Εκδηλώσεων paidorama.blog ΕγκυμοσύνηΕγκυμοσύνη και ΔιατροφήΓονιμοποίησηΕβδομάδες εγκυμοσύνηςΕγκυμοσύνη και εξετάσειςΕγκυμοσύνη και άσκησηΕγκυμοσύνη και ομορφιάΕγκυμοσύνη και υγείαΕξωσωματικήΖωή στην εγκυμοσύνηΡούχα εγκυμοσύνηςΣυμπτώματα εγκυμοσύνηςΝέαΑποβολήΤοκετόςΦυσιολογικός τοκετόςΜωρόΦροντίδα μωρούΑνάπτυξη μωρούΔιατροφή μωρούΠαιχνίδια με μωράΤραγούδια για μωράΤο μωρό μου μεγαλώνειΘηλασμόςΜαθήματα θηλασμούΔιατροφή στο θηλασμόΑπογαλακτισμόςΒάπτισηΠαιδίΑνάπτυξη παιδιούΑθλητισμόςΑστρολογίαΜουσική για παιδιάΠαιδικά παιχνίδιαΠαιδικά ρούχαΨυχολογία παιδιούΑνατροφή παιδιούΚατασκευές για παιδιάΧριστουγεννιάτικες κατασκευέςΠασχαλινές κατασκευέςΠαιδικό θέατροΔιαγωνισμοίΔιατροφή για παιδιάΠαιδική παχυσαρκίαΠαιδικό δωμάτιοΤαξίδια - Διακοπές με παιδιάΠαιδικά βιβλίαΔραστηριότητες για παιδιάΟικογένειαΜαμάΓάμοςΣχέσηΑδέρφιαΝομικάΣπίτιΜπαμπάςΕκπαίδευσηΜαθησιακές δυσκολίεςΣχολείοΕφηβείαΥγείαΔιατροφήΣυνταγέςΨυχολογίαΨυχολογικά Τέστ\tΑρχική Νέα για την οικογένεια Συνεντεύξεις Experts Οδηγός Αγοράς Ημερολόγιο Εκδηλώσεων paidorama.blog ΑρχικήΜωρόΑνάπτυξη μωρούΕμβόλιο εναντίον Ιλαράς-Ερυθράς-Παρωτίτιδας (MMR)\tΕμβόλιο εναντίον Ιλαράς-Ερυθράς-Παρωτίτιδας (MMR)\tTweet\nΤο εμβόλιο αυτό περιέχει ζωντανούς εξασθενημένους ιούς της ιλαράς, της ερυθράς και της παρωτίτιδας (εμφανίζεται με διόγκωση της παρωτίδας, αδένας που βρίσκεται στην γωνιά της κάτω σιαγόνας και μπορεί να προκαλέσει βλάβες στους όρχεις και στις ωοθήκες). Το εμβόλιο παρασκευάζεται σε καλλιέργεια εμβρυικών κυττάρων κοτόπουλου.\nΗ ιλαρά, η ερυθρά, η παρωτίτιδα είναι ασθένειες που μεταδίδονται με σταγονίδια κατά το βήξιμο ή το φτάρνισμα.\nΑδάμος Χατζηπαναγής, Ελισάβετ Ευσταθίου, Παιδίατρος, πηγή\nΗ ιλαρά είναι αρκετά μεταδοτική νόσος και εμφανίζεται με εξάνθημα, πυρετό και βήχα και μπορεί να οδηγήσει σε επιπλοκές από το αυτί, τους πνεύμονες και τον εγκέφαλο.\nΗ ερυθρά εμφανίζεται με εξάνθημα και πυρετό και εάν προσβληθεί η έγκυος από τη νόσο μπορεί να οδηγήσει σε σοβαρές ανωμαλίες του εμβρύου.\nΗ παρωτίτιδα εμφανίζεται με διόγκωση της παρωτίδας, αδένας που βρίσκεται στην γωνιά της κάτω σιαγόνας και μπορεί να προκαλέσει βλάβες στους όρχεις και στις ωοθήκες. Μετά την εισαγωγή του εμβολίου έχει μειωθεί δραματικά η συχνότητα των τριών νόσων.\nΗ συχνότητα των τριών αυτών νόσων έχει μειωθεί δραματικά μετά την έναρξη του εμβολιασμού εντούτοις ο εμβολιασμός πρέπει να συνεχίζεται για τους εξής λόγους:\n• Άτομα που επισκέπτονται ή μεταναστεύουν από περιοχές που δεν εμβολιάζονται για ιλαρά μπορούν να μεταδώσουν τον ιό σε άτομα που δεν έχουν εμβολιαστεί.• Εάν μια έγκυος νοσήσει από ιλαρά αυτό μπορεί να οδηγήσει σε πρόωρο τοκετό ή αποβολή.• Οι σοβαρότερες επιπλοκές της παρωτίτιδας συμβαίνουν στους ενήλικες (συμπεριλαμβανομένου της ορχίτιδας που μπορεί να οδηγήσει σε στείρωση).• Όταν τα παιδιά είναι εμβολιασμένα αυτό οδηγεί σε προστασία των ενηλίκων αλλά και των άλλων παιδιών.\nΗ πρώτη δόση δίνεται σε ηλικία 12 έως 15 μηνών και η δεύτερη δόση σε ηλικία 4 έως 6 ετών. Εάν ο εμβολιασμός αρχίσει μετά τα 4 έτη τότε χορηγούνται δύο δόσεις του εμβολίου με ελάχιστο μεσοδιάστημα τις 4 βδομάδες. Συνήθως η δεύτερη δόση γίνεται 2 μήνες μετά την πρώτη δόση.\nΜπορεί να χορηγηθεί το εμβόλιο MMR νωρίτερα από την ηλικία των 12 μηνών; Ναι μπορεί να χορηγηθεί νωρίτερα σε ηλικία 6 έως 11 μηνών σε περίπτωση επιδημίας και σε ταξίδι που ενδημεί η νόσος. Εάν ένα παιδί εμβολιαστεί νωρίτερα από την ηλικία των 12 μηνών τότε πρέπει να χορηγηθούν 2 επιπλέον δόσεις στην ηλικία 12 με 14 μηνών και στην ηλικία των 4 με 6 ετών.\nΧορηγείται με υποδόρια ένεση στο δελτοειδή μυ (χέρι) ή την προσθιοπλάγια επιφάνεια του μηρού (πόδι).\nΠιθανές επιπλοκές από εμβόλιο MMR Το 5-15% των παιδιών που εμβολιάζονται με MMR εμφανίζουν πυρετό 6 με 12 ημέρες μετά τον εμβολιασμό που διαρκεί συνήθως 1 έως 2 ημέρες και σπανιότερα 5 ημέρες. Μπορεί επίσης να παρουσιάσουν εξάνθημα, πόνο στις αρθρώσεις και πολύ σπάνια μπορεί να προσβληθεί ο εγκέφαλος,Το εμβόλιο της παρωτίτιδας μπορεί να προκαλέσει παροδική κώφωση, πτώση των αιμοπεταλίων του αίματος. ορχίτιδα και διόγκωση παρωτίδων. Μπορεί επίσης να παρουσιάσουν σπασμούς και η πιθανότητα είναι μεγαλύτερη στα παιδιά που έχουν ιστορικό πυρετικών σπασμών.\nΛόγοι αναβολής ή αποφυγής του εμβολίου. 1. Πυρετός2. Σε περιπτώσεις που το παιδί παίρνει συγκεκριμένα φάρμακα, όπως η κορτιζόνη3. Εγκυμοσύνη4. Άτομα που έχουν διαταραχές στο αμυντικό τους σύστημα5. Σε περίπτωση προηγούμενης σοβαρής αλλεργικής αντίδρασης στον εμβολιασμό6. Σοβαρή αλλεργική αντίδραση στο αντιβιοτικό νεομυκίνη ή ζελατίνη\nΥπάρχει συσχέτιση του MMR με τη εμφάνιση αυτισμού ή σακχαρώδη διαβήτη τύπου 1; Μελέτες που έχουν γίνει δεν τεκμηριώνουν συσχέτιση της εμφάνισης αυτισμού και σακχαρώδη διαβήτη με το εμβόλιο.\nΜΜR και εγκυμοσύνη Εάν χορηγηθεί κατά λάθος σε έγκυο δεν αποτελεί ένδειξη διακοπής της εγκυμοσύνης. Γυναίκες στις οποίες έγινε MMR πρέπει να περνούν τουλάχιστον 28 μέρες για να μείνουν έγκυες (θεωρητικό ρίσκο για λοίμωξη του εμβρύου).\nMMR και εξέταση Mantoux Μπορεί να γίνουν την ίδια μέρα. Εάν χορηγηθεί MMR τότε Mantoux γίνεται 4 έως 6 βδομάδες μετά.\nMMR και λήψη κορτικοειδών Παιδιά που λαμβάνουν κορτικοειδή σε δόση μεγαλύτερη από 20mg/Kg πρεδνιζόνης για πάνω από 14 ημέρες τότε θεωρούνται ανοσοκατασταλμένα και πρέπει να περάσει ένας μήνας μετά τη διακοπή τους για να γίνει το εμβόλιο. Εάν τα παιδιά λαμβάνουν εισπνεόμενα κορτικοειδή δεν υπάρχει πρόβλημα χορήγησης του εμβολίου.\nΑλλεργία στο αυγό και MMR Το εμβόλιο παρασκευάζεται σε καλλιέργεια εμβρυικών κυττάρων κοτόπουλου και δεν περιέχει σημαντικά ποσά διασταυρούμενης αντίδρασης πρωτεϊνών του αυγού. Επομένως το ιστορικό αλλεργίας στο αυγό δεν αποτελεί αντένδειξη χορήγησης του εμβολίου. Δεν χρειάζεται να γίνονται δερματικά τεστ για έλεγχο αλλεργίας στο αυγό.\nΣυγχορήγηση εμβολίου MMR με άλλα εμβόλιαΜπορεί να δοθεί ταυτόχρονα με άλλα εμβόλια. Εάν δε χορηγηθεί ταυτόχρονα με το εμβόλιο της ανεμοβλογιάς τότε πρέπει να δοθεί 28 ημέρες μετά. Η χορήγηση πρέπει να γίνονται σε ξεχωριστές σύριγγες και η ένεση να γίνεται σε ξεχωριστό σημείο.\nΕμβολιασμός με MMR και μεταγγίσεις παραγώγων αίματος Το εμβόλιο MMR όπως και τα άλλα εμβόλια από ζωντανούς μικροοργανισμούς πρέπει να χορηγούνται 14 ημέρες πριν τη χορήγηση των παραγώγων αίματος.\nΕάν χορηγηθούν σε μικρότερο χρονικό διάστημα πρέπει να επαναληφθεί η δόση ή να γίνει έλεγχος εάν έχει επέλθει προστασία από τη νόσο.\nΣε περίπτωση χορήγησης συμπυκνωμένων ερυθρών ο εμβολιασμός αναβάλλεται 3 μήνες μετά.\nΕάν χορηγηθούν ανοσοσφαιρίνες το χρονικό διάστημα που απαιτείται να μεσολαβήσει εξαρτάται από τη δόση των ανοσοσφαιρινών. Σε νόσο Kawasaki που χορηγούνται ανοσοσφαιρίνες αναβάλλεται ο εμβολιασμός με MMR για 11 μήνες.\nΑποτελεσματικότητα του εμβολίου MMR Το εμβόλιο προστατεύει σε ένα ποσοστό 99% από την εμφάνιση ιλαράς και 95% από την εμφάνιση παρωτίτιδας και ερυθράς όταν δοθεί στον κατάλληλο χρόνο.\nTags: mmr εμβολιο, εμβολιο ιλαρας


And Justice For All | πιτσιρίκος\n11 Απρ, ’18 7:42 ΜΜ\nΕίναι άραγε δυνατό να υπάρξει δικαιοσύνη στις μοντέρνες κοινωνίες;\nΜάλλον όχι. Εκτός και αν…\nΣτις μέρες μας, περισσότερο από κάθε άλλη ιστορική περίοδο, μέσω του καταιγισμού των μέσων πληροφορίας, γινόμαστε καθημερινά μάρτυρες σε αναρίθμητες αδικίες.\nΗ απάντηση των περισσοτέρων σε αυτές τις αδικίες είναι απλά να σκρολάρουν παρακάτω, να γυρίσουν σε άλλο κανάλι ή απλά να παρακολουθήσουν την αδικία χωρίς καν να την αναγνωρίσουν συνειδητά.\nΑπάθεια, την οποία δικαιολογούμε, αφού στο φινάλε είναι άλλη μια από τις αναρίθμητες αδικίες για την οποία δεν μπορούμε να κάνουμε απολύτως τίποτα.\nΠοιοι νομίζουμε πως είμαστε για να πάρουμε θέση απέναντι στην αδικία γύρω μας; Η αστυνομία; Είμαστε μήπως δικηγόροι ή δικαστές; Είμαστε η κυβερνήση;\nΤα θεσμικά όργανα που έχουμε δημιουργήσει για την προάσπιση της δικαιοσύνης στις κοινωνίες έχουν καταντήσει να αποτελούν τους πυλώνες της τάξης πραγμάτων και την πλήρη αποδόμηση της δικαιοσύνης.\nΜιας “δικαιοσύνης” εκδικητικής, μεροληπτικής και κατασταλτικής απέναντι σε οποιαδήποτε κριτική.\nΓιατί, εφόσον οι μοντέρνες κοινωνίες έχουν καταστήσει σαφές πως δεν ενδιαφέρονται για τη δικαιοσύνη, θεωρούμε πως είναι τόσο σημαντική και απαραίτητη;\nΓιατί τόσοι και τόσοι φιλόσοφοι έχουν ρίξει τόσο πολύ μελάνι για να απαντήσουν σε ερωτήματα όπως το τι είναι δίκαιο και τι είναι ηθικό;\nΗ δικαιοσύνη είναι ένα παράγωγο της λογικής σκέψης. Μια εφεύρεση των πρώτων κοινωνιών που συνειδητοποίησαν ότι είμαστε δυνατότεροι, όταν λειτουργούμε ως συναφείς ομάδες και όχι ξεχωριστά.\nΗ δικαιοσύνη είναι ένα εργαλείο επιβίωσης του ανθρώπου.\nΟι άνθρωποι χρειάζονταν μια διαβεβαίωση πως όποιοι προσπαθήσουν να διασπάσουν την κοινωνία, σκεπτόμενοι μόνο τον εαυτό τους και τα προσωπικά τους συμφέροντα εις βάρος της κοινωνίας, θα τιμωρηθούν.\nΧρειάζονταν διαβεβαίωση πως η παραγωγική συμμετοχή τους στην κοινωνία θα τους έδινε το δικαίωμα να μοιραστούν τα οφέλη του κοινού τους μόχθου και ότι κανείς δεν θα έμενε αποκλεισμένος από αυτά.\nΗ Λογική παρήγαγε την Δικαιοσύνη και η δικαιοσύνη συνέβαλε στην κοινωνική συνοχή και επομένως στην επιβίωση.\nΓια ποιόν λόγο να προσπαθούμε να είμαστε δίκαιοι; Γιατί να αποτελεί ηθική και κοινωνική μας υποχρέωση;\nΜια εξήγηση θα μπορούσε να είναι επειδή φοβόμαστε.\nΦοβόμαστε ότι, αν δεν είμαστε δίκαιοι, θα κατηγορηθούμε από τους άλλους και θα στιγματιστούμε απέναντι στους συνανθρώπους μας, είτε θα εξοστρακιστούμε σε κάποια φυλακή.\nΚάποιοι ίσως να φοβούνται τη “θεία δίκη”.\nΑλλά, αν οι κοινωνίες μας όχι απλά ανέχονται την αδικία αλλά και την τροφοδοτούν, γιατί να φοβόμαστε να θεωρηθούμε άδικοι;\nΠαρά το γεγονός ότι έχουμε γεμίσει αναρίθμητες βιβλιοθήκες με νομικά βιβλία, έχουμε θεμελιώσει δικαστικές και εισαγγελικές αρχές κάθε είδους, η δικαιοσύνη ακόμα αποτελεί μακρινό στόχο.\nΕπενδύοντας σε σύμβολα δικαίου, ξεχάσαμε να τους δώσουμε περιεχόμενο και ουσία.\nΣτις μέρες μας, η δικαιοσύνη χάνεται μέσα στις δικογραφίες και τα δικονομικά διαδικαστικά.\nΕξακολουθεί να αποτελεί ευχή, εξαιτίας του φόβου μας για μια κοινωνία δίχως αυτή.\nΟι περισσότεροι άνθρωποι στις μοντέρνες κοινωνίες είναι εργαζόμενοι κάθε μορφής. Εργάτες, υπάλληλοι γραφείου, άνθρωποι της διπλανής πόρτας που λέμε. Περνούν τις μέρες τους δουλεύοντας, βγάζοντας τα προς το ζην και ονειρεύομενοι μια άλλη ζωή, με άλλες συνθήκες, ίσως μεταθέτοντας τα όνειρα τους για το μέλλον, με την υπόσχεση ότι, αν εργαστούν σκληρά και τα κάνουν όλα σωστά, οι συνθήκες των ονείρων τους θα πραγματοποιηθούν.\nΟι περισσότεροι άνθρωποι είναι απασχολημένοι με το να επιβιώνουν και να ονειρεύονται ένα καλύτερο αύριο γι’ αυτούς και τις οικογένειες τους. Δεν έχουν χρόνο να σκεφτούν και να προβληματιστούν πάνω σε ζητήματα όπως η κατάσταση της δικαιοσύνης στην κοινωνία, τι είναι δίκαιο, τι είναι ηθικό και τις επιδράσεις των συσχετισμών δυνάμεων που καθορίζουν τη διαφορά ανάμεσα στα δύο.\nΟι περισσότεροι άνθρωποι είναι απασχολημένοι στο να συμμορφώνονται, στο να κλικάρουν “Συμφωνώ”, αγνοώντας ότι η συμμόρφωση σε μια άδικη κοινωνία εξασφαλίζει ότι τα όνειρα τους, εκτός εξαιρέσεων, είναι απλά μια άσκηση ματαιότητας.\nΚαι οι πέτρες ξέρουν ότι ο κόσμος είναι άδικος, ότι η δικαιοσύνη είναι ένα όνειρο. Το έχουμε δεδομένο.\nΌπως έχουμε δεδομένο ότι οι πλούσιοι θα γίνονται πλουσιότεροι και οι φτωχοί, στην καλύτερη περίπτωση θα παραμείνουν φτωχοί, αν όχι φτωχότεροι.\nΑισθανόμαστε ανίσχυροι μπροστά στα ψέμματα και τις φρούδες υποσχέσεις των κυβερνώντων και καταντάμε μουδιασμένοι.\nΗ ανθρωπιά μας, η αίσθηση ηθικής και η εσωτερική φωνή μας που ουρλιάζει για δικαιοσύνη πεθαίνει λίγο κάθε μέρα.\nΒλέπουμε τον εαυτό μας ως θύμα του συστήματος και με αυτή τη παραδοχή γινόμαστε θύμα του συστήματος.\nΚαταλήγουμε να αμφισβητούμε τον εαυτό μας με μεγαλύτερη ευκολία από ότι την αδικία την ίδια. Αμφισβητούμε τις “ουτοπικές”, αλλά αυτονόητες πεποιθήσεις μας. Αμφιβάλλουμε αν είναι ποτέ δυνατό, να έχουμε δικαιοσύνη.\nΑποδεχόμαστε την αδικία και σε μερικές περιπτώσεις γινόμαστε κομμάτι της, αρκεί να υπάρχει κάποιος άλλος, συνήθως με στολή ή γραβάτα, που να αναλαμβάνει την ευθύνη.\nΚατά την άποψη μου, έχουμε παραπλανηθεί. Δε με ενδιαφέρουν τα βιβλία νομικής, ούτε τα δικαστήρια, οι δικηγόροι, οι δικαστές και οι ιερείς.\nΌλοι ξέρουμε ποιό είναι το σωστό, ακόμα και όταν δε το πράττουμε γνωρίζουμε όταν αδικούμε κάποιον.\nΤο ξέρουμε γιατί όλοι μέσα μας γνωρίζουμε την ορθότητα των πράξεων μας, της σκέψης μας, ακόμα και όταν αγνοούμε την εσωτερική αυτή ηθική προς όφελος των ιδιωτικών μας στενών συμφερόντων.\nΈτσι φτιάχνεται μια δίκαιη κοινωνία. Ακολουθώντας αυτή την εσωτερική φωνή ηθικής σε κάθε μας πράξη, σε κάθε μας σκέψη.\nΌσα δικαστήρια και να φτιάξουμε, όσες σελίδες νομικών εγχειριδίων και να γράψουμε, στο τέλος το μόνο που έχουμε δημιουργήσει είναι τούβλα και χαρτιά με περίεργα μελαμψά σύμβολα, όχι δικαιοσύνη.\nΤο επίπεδο της δικαιοσύνης σε μια κοινωνία καθορίζεται πάντα από το σύνολο των ανθρώπων που επιδιώκουν να φέρονται και να σκέφτονται δίκαια, ασχέτως με το τι κάνουν οι άλλοι γύρω τους ή από πάνω τους.\nΟι ριζικές κοινωνικές αλλαγές δεν γίνονται όμως από τη μία μέρα στην άλλη.\nΣυνήθως, προϋποθέτουν μια συγκεκριμένη ιστορική συγκυρία.\nΣκέψου πως, αν η Γαλλική Επανάσταση είχε γίνει το 1589 αντί του 1789, θα είχε πνιγεί στο αίμα.\nΗ Ιστορία, όπως και η Κοινωνία, δεν αλλάζει όταν το θέλουμε.\nΤο μόνο ουσιαστικό δίλημμα για τον καθένα μας, είναι το πού θέλει να ανήκει. Θέλει να ανήκει στη μεριά της αγάπης, του οικουμενισμού, της δικαιοσύνης και της ηθικής ή στη μεριά του μίσους, του φόβου, του φανατισμού και της αδικίας;\nΑπό τη στιγμή που ο καθένας μας απαντήσει σε αυτό το ερώτημα, η Ιστορία θα καθορίσει το πότε ποιο από τα δύο μέρη θα υπερισχύει.\nΚάνε το σωστό, σκέψου το σωστό και μετάδωσέ το. Θα έρθει κάποτε η στιγμή της δικαίωσης, και, αν δεν έρθει, τουλάχιστον θα γνωρίζεις πως έκανες το σωστό και δεν είσαι απλά μέρος του προβλήματος και της κοινωνικής σαπίλας.\nΠοιό είναι το σωστό, θα μου πεις. Το σωστό είναι υποκειμενικό, θα μου πεις.\nΛάθος. Αν το καλοσκεφτείς, το σωστό δεν είναι καθόλου υποκειμενικό και είναι εύκολο να το βρεις.\nΑν θέλεις να εξετάσεις αν μια πράξη ή μια ιδέα σου είναι σωστή, δεν έχεις παρά να προσπαθήσεις να φανταστείς πως θα ήταν ο κόσμος αν όλοι την εφάρμοζαν, καλύτερος ή χειρότερος;\nΔοκίμασε το και θα δεις ότι η “υποκειμενικότητα” του σωστού εξαφανίζεται.\nΒέβαια, χρειάζεται να το σκεφτείς. Αν απλά κάνεις ότι κάνουν οι άλλοι γύρω σου, χωρίς καμία κριτική, τότε ουσιαστικά δεν σε απασχολεί ούτε το τι είναι σωστό, ούτε το τι είναι δίκαιο.\nΚανείς δεν απάντησε σε αυτά τα ερωτήματα σκρολάροντας με το ένα χέρι και ξύνοντας τον κώλo του με το άλλο.\nΑν ισχύει κάτι τέτοιο και επομένως δεν σε απασχολεί το τι είναι δίκαιο και το τι είναι σωστό, τότε δεν μπορείς και να έχεις άποψη γι’ αυτό.\nΔεν μπορείς να επικαλείσαι την υποκειμενικότητα πάνω σε κάτι με το οποίο ούτε έχεις ασχοληθεί, ούτε και σε ενδιαφέρει.\nΕίναι σαν να θέλω να έχω άποψη πάνω στην Κβαντική Μηχανική. Αφού δεν έχω ασχοληθεί και δεν με ενδιαφέρει, από πού και ως πού θα έχω άποψη;\nΗ Κοινωνία δεν αλλάζει όταν το θέλουμε.\nΚανένας δεν αγωνίστηκε ποτέ επειδή η νίκη ήταν εξασφαλισμένη. Κάθε κοινωνικός αγώνας, κάθε αγώνας για Ελευθερία δόθηκε σε άνισες συνθήκες, χωρίς καμία διαβεβαίωση.\nΈτσι και με τη Δικαιοσύνη. Δε θα έρθει επειδή το θέλουμε, ούτε επειδή πράττουμε και σκεφτόμαστε σωστά και δίκαια.\nΊσως και να μην έρθει ποτέ.\nΤο σίγουρο είναι ότι όσο αυξάνονται αυτοί που σκέφτονται και πράττουν δίκαια και σωστά, τόσο θα μειώνεται η αδικία στις κοινωνίες μας.\nΑλλά αν δεν το επιχειρήσουμε, το μόνο σίγουρο είναι ότι δεν θα έρθει ποτέ.\nΑν δεν το επιχειρήσουμε, το μόνο σίγουρο είναι ότι τίποτα δεν πρόκειται να αλλάξει.\n(Αγαπητέ Κώστα, αφού δεν μπορέσαμε να κάνουμε ισχυρό τον δίκαιο, βαφτίσαμε “δίκαιο” τον ισχυρό. Η “Δικαιοσύνη” είναι ένα ακόμα όργανο των ισχυρών· είτε ισχυρών ανθρώπων, είτε ισχυρών κρατών. Η “Δικαιοσύνη” είναι ένα όργανο καταστολής. Κώστα, για να ξέρει κάποιος τι είναι δίκαιο και τι όχι, πρέπει να μπορεί να σκεφτεί. Οι περισσότεροι άνθρωποι δεν μπορούν να σκεφτούν. Πάντως, υπάρχει ένας τρόπος να αποφεύγεις -μέχρι ένα βαθμό- την Δικαιοσύνη τους: να μην έχεις ιδιοκτησία. Αν το σκεφτείς, οι περισσότεροι άνθρωποι πάνε στα δικαστήρια για το “αυτό είναι δικό μου και όχι δικό σου”. Η Δικαιοσύνη θα ήταν αχρείαστοι, αν όλοι οι άνθρωποι είχαν συνείδηση. Δεν έχουν. Να είσαι καλά.)\nNext story Το ίδιο έργο αλλά τώρα ούτε καν θεατές\nPrevious story Πλυθείτε καλά, έρχονται οι Τούρκοι!


ΚΩΣΤΑΣ ΜΕΛΑΣ: Τι συνάγεται μετά τη συνεδρίαση του Eurogroup (20.02.2017).\nΣτο άρθρο μου «Η Ελλάδα αντιμέτωπη με μια πολύ δύσκολη στιγμή της μεταπολιτευτικής της ιστορίας», (ΤΟ ΠΑΡΟΝ ΤΗΣ ΚΥΡΙΑΚΗΣ 29.01.2017) είχα περιγράψει τις εξελίξεις της διαπραγμάτευσης. Δυστυχώς επαληθεύτηκα. Η Γερμανία φαίνεται ότι επιβάλλει την άποψή της στην Ελλάδα, στην ΕΕ και επιτυγχάνει συμβιβασμό με το ΔΝΤ σαφέστατα υπέρ των συμφερόντων της , τουλάχιστον μέχρι της γερμανικές εκλογές.\nΣτο αναφερόμενο άρθρο έγραφα:\n«Νομίζω ότι ο Γερμανός υπουργός οικονομικών θεωρεί ότι μπορεί να κερδίσει σε κάθε περίπτωση. Αν η Ελλάδα δεχτεί αυτά που επιθυμεί το ΔΝΤ (και παράλληλα επιθυμεί και ο Σόιμπλε), αλλά η Γερμανία δεν θα δεχτεί την προτεινόμενη από το ΔΝΤ, αναδιάρθρωση του ελληνικού χρέους , δεν θα έχει πρόβλημα να αποταθεί στο γερμανικό εκλογικό σώμα υποστηρίζοντας ότι επέτυχε την επιθυμητή δημοσιονομική προσαρμογή (πλεονάσματα 3,50% για περίπου δέκα χρόνια, μείωση των συντάξεων και του αφορολόγητου , περαιτέρω απορρύθμιση των εργασιακών σχέσεων) επιβάλλοντας την απόλυτη κυριαρχία του στην Αθήνα, ενώ αντιστάθηκε στις παράλογες και λανθασμένες αιτιάσεις του ΔΝΤ για αναδιάρθρωση το ελληνικού δημοσίου χρέους. Επομένως το πρόγραμμα θα μπορούσε να συνεχισθεί και χωρίς το ΔΝΤ (αφού αυτό επιτέλεσε το ρόλο του) και μάλιστα , αν χρειασθεί, με ένα νέο πρόγραμμα καθαρά ευρωπαϊκό».\nΜετά τη συνεδρίαση του Eurogroup (20.02.2017) οι εξελίξεις καθορίζονται από τρία σημεία:\nΠρώτο σημείο : το ύψος των πρωτογενών πλεονασμάτων σχεδόν βέβαια μέχρι το 2020 (διάρκεια του νέου τριετούς μακροπρόθεσμου προγράμματος που αποτελεί μνημονιακή υποχρέωση) θα είναι 3,5%. Το πλέον πιθανό θα είναι να επεκταθούν μέχρι το 2022. Κάτι που επιθυμούσε σφόδρα η Γερμανική πλευρά. Η συζήτηση για τα μεσοπρόθεσμα μέτρα αναδιάρθρωσης του ελληνικού δημοσίου χρέους , που οι Ευρωπαίοι προτίθεται να αρχίσουν μετά τις γερμανικές εκλογές αλλά να καταλήξουν μετά τη λήξη του παρόντος προγράμματος (αφού οι εξελίξεις θα είναι σύμφωνες με το σχεδιασμό τους) θα αφορούν την περίοδο μετά το 2022 όπου λήγει η δεκαετής περίοδος χάριτος των δανείων από το πρώτο Μνημόνιο και αυξάνονται σημαντικά οι υποχρεώσεις των χρηματοπιστωτικών εξόδων (τόκοι).\nΔεύτερο σημείο: στο πλαίσιο του στόχου για πρωτογενές πλεόνασμα 3,5% η ελληνική κυβέρνηση , από την 01.01.2019, θα εντάξει τις απαιτήσεις του ΔΝΤ αλλά και των Γερμανών για μείωση του αφορολόγητου , τη μείωση της προσωπικής διαφοράς των παλαιών ασφαλισμένων, καθώς και ορισμένες αλλαγές στην αγορά εργασίας . Η συζήτηση με τους θεσμούς σε τεχνικό επίπεδο , μετά την Καθαρά Δευτέρα, θα αφορά στο ύψος του αφορολόγητου καθώς και στον τρόπο μείωσης της προσωπικής διαφοράς. Ειδικά για τις αλλαγές στην αγορά εργασίας υπάρχει περίπτωση, για λόγους ανταμοιβής των δύο άλλων απαιτήσεων να παραμείνουν τα πράγματα περίπου όπως έχουν σήμερα και να μην επιμείνουν οι δανειστές στις απαιτήσεις τους , περιμένοντας τις εξελίξεις.\nΤώρα , με δεδομένο το στόχο του πρωτογενούς πλεονάσματος 3,5%, οι προγραμματιζόμενες μειώσεις της συνταξιοδοτικής δαπάνης και του αφορολόγητου ποσού (ονομάζονται μεταρρυθμίσεις αλλά στην ουσία πρόκειται για καθαρά δημοσιονομικά μέτρα) , καθώς και η εκτιμώμενη αύξηση του ΑΕΠ, μπορεί να αφήσει ένα δημοσιονομικό χώρο για μέτρα ελάφρυνσης της φορολογίας (των εμμέσων φόρων σε ορισμένα προϊόντα ή στον ΕΝΦΙΑ, ή στη φορολογία των επιχειρήσεων) τα οποία για να εφαρμοστούν θα χρειάζονται τη σύμφωνη γνώμη των δανειστών. Προκύπτουν δύο συμπεράσματα: α) νέα επιβάρυνση από το 01.01.2019 ,για τους παλαιούς συνταξιούχους καθώς και νέα επιβάρυνση για όσους σήμερα δεν καταβάλουν φόρο ενώ θα κληθούν να καταβάλουν από τη συγκεκριμένη ημερομηνία και β) επικράτηση της οικονομικής λογικής του ΔΝΤ και των απόψεών του ,έναντι αυτής που υποστήριζε η ελληνική κυβέρνηση. Ότι τα μέτρα θα είναι δημοσιονομικά ουδέτερα σημαίνει ότι θα πρέπει να επιτυγχάνεται το συμφωνημένο πρωτογενές πλεόνασμα 3,5% (αυτό είναι το καθοριστικό) και όχι παραπάνω. Όμως οι αλλαγές στο μίγμα της ακολουθούμενης δημοσιονομικής πολιτικής σαφέστατα δεν μπορεί να είναι ουδέτερο δεδομένου ότι ορισμένες κοινωνικές κατηγορίες σίγουρα θα θιγούν (όλοι όσοι θα υποστούν μείωση της προσωπικής διαφοράς στις συντάξεις και όλοι όσοι θα κληθούν να πληρώσουν φόρους ενώ δεν πλήρωναν). Οι επιπτώσεις από πιθανή μείωση του ΦΠΑ σε ορισμένα αγαθά είναι κατανοητό ότι με κανένα τρόπο δεν μπορεί να καλύψει τις απώλειες.\nΤρίτο σημείο: το ΔΝΤ σαφέστατα υποχώρησε στις απαιτήσεις των Γερμανών για να μεταφερθεί η συζήτηση για τα μεσοπρόθεσμα μέτρα για το χρέος τουλάχιστον μετά τις γερμανικές εκλογές. Όπως είχαμε εκτιμήσει για μια ακόμη φορά, ΔΝΤ και Γερμανία σπρώχνουν το κουτάκι στο μέλλον. Παράλληλα , όμως, η κ. Λαγκάρντ συνεχίζει να επαναλαμβάνει, επιδέξια και επικονωνιακά, τους όρους και τις προϋποθέσεις για τη συμμετοχή του ΔΝΤ στο πρόγραμμα που παραμένουν αμετάβλητοι.\nΣε αυτή την περίπτωση, το Διοικητικό Συμβούλιο του ΔΝΤ δεν θα κληθεί να αποφασίσει για την Ελλάδα πριν από το φθινόπωρο, και σε μια τέτοια περίπτωση, όλα τα πιθανά σενάρια θα είναι πάνω στο τραπέζι. Προς το παρόν, το ΔΝΤ θα συνεχίσει να συμμετέχει ως σύμβουλος και να εγκρίνει τις δόσεις του ESM με τον συνήθη αστερίσκο, χωρίς όμως την αποδέσμευση δικών του κεφαλαίων προς την Ελλάδα, όπως άλλωστε γίνεται τα τελευταία δύο και πλέον χρόνια.\nΆλλωστε το Eurogroup κατάφερε να αποσυνδέσει την ολοκλήρωση της δεύτερης αξιολόγησης από τα μεσοπρόθεσμα και τη βιωσιμότητα του χρέους.\nΚατά την εκτίμησή μου θεωρώ δύσκολο, σχεδόν αδύνατον, το ΔΝΤ να εισέλθει σε ένα πρόγραμμα που θα λήγει , μετά τις γερμανικές εκλογές , σε λιγότερο από ένα χρόνο. Επομένως το ζήτημα είναι αν θα κάνει ηρωική έξοδο ή θα παραμείνει ως τεχνικός σύμβουλος . Η απάντηση εξαρτάται και από τις γενικότερες εξελίξεις του ελληνικού προγράμματος αλλά και από τις ευρωπαϊκές εξελίξεις λόγω του εκλογικού κύκλου αλλά και από τις γενικότερες διεθνείς εξελίξεις . Με τα σημερινά δεδομένα είμαι σχεδόν σίγουρος ότι θα παραμείνει ως τεχνικός σύμβουλος μέχρι τη λήξη του προγράμματος.\nΟι συζητήσεις που θα αρχίσουν την ερχόμενη Τρίτη , θα μας λύσουν πολλές απορίες για το πώς θα εξελιχθούν τα πράγματα. Μη ξεχνούμε ότι δεν υπάρχει ακόμη καμία συμφωνία. Μόνο αν επέλθει συμφωνία στα τεχνικά κλιμάκια θα έχει πραγματοποιηθεί ένα σημαντικό βήμα για επίτευξη συμφωνίας.\nΑναρτήθηκε από Kostas Melas στις 2:06 μ.μ.


Με ένα χαμόγελο και ένα νεύμα | τοβιβλίο.net\nΜε ένα χαμόγελο και ένα νεύμα\nΠέρασα μέρες και νύχτες αναστενάζοντας για τα λάθη και τα προβλήματα της καθημερινότητάς μου. Περπατούσα και σκεφτόμουνα, σκεφτόμουνα και περπατούσα. Πάντα με σκυμμένο το κεφάλι. Τι ψάχνουμε πράγματι εμείς οι άνθρωποι εκεί κάτω; Μήπως άραγε από εκεί πηγάζει η όποια λύση;\nΣτον ρυθμό του κάθε μου βήματος χόρευε η κάθε μου σκέψη. Ίχνος θετικότητας και ελπίδας. Μόνο προβλήματα, προβλήματα, προβλήματα. Από τα μάτια μου ήταν έτοιμα να ξεχυθούν ποτάμια δακρύων. Με το ζόρι τα κρατούσα. Με όλη μου την δύναμη έσφιγγα τα δόντια μου ενώ παράλληλα προσπαθούσα να βάλω δήθεν σε τάξη την μετέπειτα ζωή μου. Ποια είμαι εγώ για να μπορώ να κάνω κάτι τέτοιο; Πόση μεγάλη ιδέα έχουμε για τον εαυτό μας εμείς οι άνθρωποι;\nΠερπατούσα περίπου τρεις ώρες την μέρα. Με το περπάτημα μπορούσα να απαλλαγώ με έναν μαγικό τρόπο από το άγχος που τόσο καιρό με πίεζε, οπότε με την πρώτη ευκαιρία φρόντιζα να το εκμεταλλευτώ καταλλήλως. Ο δρόμος μου κάθε μέρα ο ίδιος. Από το σπίτι μου προς την Αγίου Δημητρίου και το κέντρο της Θεσσαλονίκης και πάλι πίσω. Ο Βαρδάρης φυσάει τόσο γλυκά τα ανοιξιάτικα απογεύματα… Σχεδόν σε γαληνεύει.\nΚαι κάπου εκεί ήταν που συνειδητοποίησα το πόσο λάθος έκανα που άφηνα τόσο καιρό τον εαυτό μου να απελπιστεί και να παρασυρθεί από τον τυφώνα της καθημερινότητας.\nΚοίταξα ψηλά. Τυχαία.\nΣε μια παλιά οικοδομή της Αγίου Δημητρίου στεκόταν σε ένα μπαλκόνι μια γιαγιά. Φορούσε ένα λευκό μακρύ νυχτικό και είχε τα μαλλιά της μαζεμένα διακριτικά και προσεγμένα. Την είδα να χαμογελάει σε κάποιον χαμηλά στον δρόμο και να τον χαιρετάει με όλη της την ψυχή παρόλο που οι δυνάμεις της δεν μπορούσαν να την στηρίξουν. Έστρεψα από περιέργεια το βλέμμα μου προς το μέρος που είχε κι εκείνη στραμμένο το δικό της. Ήταν ένα μαύρο μεγάλο αυτοκίνητο και μέσα σε αυτό, στο πίσω κάθισμα ένα παιδάκι γύρω στα τρία χρονών. Το παιδάκι χαιρετούσε κι αυτό την γιαγιά με τον ίδιο ζήλο και με την ίδια χαρά ζωγραφισμένη στο πρόσωπό του.\nΆραγε να γνωρίζονταν; Αναρωτήθηκα. Μήπως είναι το εγγονάκι της; Όχι. Δεν ήταν. Οι γονείς που κάθονταν μπροστά αδιαφόρησαν παντελώς τόσο για την κίνηση του παιδιού τους, όσο και για το πρόσωπο στο οποίο αυτή απευθυνόταν.\nΤότε έστρεψα ξανά το βλέμμα μου στην γλυκύτατη γιαγιά. Εκείνη έκανε το ίδιο, καθώς το μαύρο μεγάλο αυτοκίνητο χάθηκε σχεδόν ολότελα από το οπτικό μας πεδίο. Με κοίταξε με το ίδιο υπέροχο και γεμάτο ευτυχία και συνάμα λησμονιά θα έλεγα βλέμμα της και σήκωσε με θάρρος το χέρι της για να με χαιρετήσει χαμογελαστή. Δε δίστασα. Δε σκέφτηκα τίποτε. Με την ίδια δύναμη άρχισα να κουνάω το χέρι μου με τόση χαρά, σαν να έβλεπα μπροστά μου τον πιο αγαπημένο μου άνθρωπο που είχα μάλιστα χρόνια να τον δω.\nΕίδα το πρόσωπό της να λάμπει. Είδα στα μάτια της την δική μου γιαγιά. Τα μάτια μου πια δάκρυζαν όχι από λύπη για τα ανόητα προβλήματα της ζωής μου, αλλά από σεβασμό στην κάθε γιαγιά που έμαθε να αντέχει και να ζει ελεύθερη από τις ανούσιες δεσμεύσεις της δικιάς μας εποχής.\nΠόσα να έζησε άραγε αυτή η γιαγιά; Πόσο πόνο να άντεξε; Πώς κοιμάται το βράδυ πριν κοιμηθεί; Και γιατί εγώ ποτέ μου δεν αρκέστηκα με ένα χαμόγελο και ένα αυθόρμητο νεύμα κάποιου άγνωστου;\nΓιατί ξεχάσαμε να εκτιμάμε;\nΗ γιαγιά συνέχισε να με χαιρετάει με μεγαλύτερο ενθουσιασμό. Ο χαιρετισμός της είχε ανταπόκριση κάτι που την έκανε ευτυχισμένη. Το έβλεπες στο βλέμμα της.\nΈνα παιδί και μια γιαγιά.\nΑυτός είναι ο ορισμός της απόλυτης ελευθερίας. Το παιδί γιατί ακόμη δεν γνωρίζει τίποτα και η γιαγιά γιατί έμαθε τα πάντα. Όλοι οι υπόλοιποι είμαστε οι καταδικασμένοι.\nΣυνέχισα να περπατάω με τον ίδιο ρυθμό. Εκείνη την μέρα δεν σκέφτηκα άλλο τα δικά μου προβλήματα. Αφιέρωσα την σκέψη μου στην γιαγιά και έκανα όμορφα σενάρια για το παρελθόν το παρόν και το μέλλον της.\nΤο βράδυ κοιμήθηκα ήρεμη. Ήξερα πως με ένα χαμόγελο και έναν χαιρετισμό, έκανα έναν άνθρωπο χαρούμενο έστω για λίγα μόνο λεπτά. Κι όμως με κάτι τόσο απλό ένιωσα πλούσια.


Τα καλύτερα ξενοδοχεία κοντά σε: Pella, Ιταλία - TripAdvisor\nΞενοδοχεία κοντά σε: Navigazione Lago D'Orta S.r.l.\nPella, Ιταλία - Ξενοδοχεία εκεί κοντά\nPella - Ξενοδοχεία εκεί κοντά\nΞενοδοχεία κοντά σε: Pella (30)\n1,6 χλμ. από Pella\n2,7 χλμ. από Pella\n6,6 χλμ. από Pella\n7,0 χλμ. από Pella\n10,7 χλμ. από Pella\n11,5 χλμ. από Pella\n10,8 χλμ. από Pella\n11,8 χλμ. από Pella\n12,4 χλμ. από Pella\n12,6 χλμ. από Pella\n12,7 χλμ. από Pella\n12,9 χλμ. από Pella\n13,0 χλμ. από Pella\n13,2 χλμ. από Pella\n13,7 χλμ. από Pella\n14,1 χλμ. από Pella\n14,2 χλμ. από Pella\n14,3 χλμ. από Pella\n14,4 χλμ. από Pella\n14,5 χλμ. από Pella\nΝο 1 από 1 ξενοδοχεία για: Nebbiuno\nΝο 19 από 35 ξενοδοχεία για: Στρέσα\nΝο 1 από 1 ξενοδοχεία για: Lesa\nΝο 15 από 35 ξενοδοχεία για: Στρέσα\nΝο 2 από 35 ξενοδοχεία για: Στρέσα\nΝο 18 από 35 ξενοδοχεία για: Στρέσα


Δημοσιεύθηκε : Πέμπτη, 13 Νοέμβριος 2014 17:20\n"Αγει δε προς φως την αλήθειαν χρόνος".\nΔημοσιεύθηκε : Κυριακή, 12 Οκτώβριος 2014 10:52\nΚαλημέρα αγωνιστή μου!\nΣε διαβάζω ανελλιπώς. Έδωσες ρέστα σήμερα και τα κοινοποίησα παντού. http://www.ribandsea.com/main/index.php/editorial/1658-i-apati-kai-ta-psemata-tou-sorra-kai-tis-e-n-d-exoun-konta-podia Χαρά στο κουράγιο σου "γέρο" μου που διάβασες τόσες πολλές μαλακίες και τις άντεξες σε βαθμό να εξάγεις τόσο χρήσιμα και καταλυτικά συμπεράσματα. Αφ'ενός μεν μου οικονόμησες πολύτιμο χρόνο (δεν θα τους άντεχα 2 ώρες) από την άλλη ανέδειξες την ουσία του πράγματος σε 7 καθοριστικά σημεία.\nΈχω να διδαχτώ από σένα και σε ευχαριστώ Ιωσήφ. Η αντικειμενική δημοσιογραφική "αντίληψη και προσέγγιση" μου έχει λείψει περισσότερο τα τελευταία σκοτεινά χρόνια που διάγει η πατρίδα μας.\nΥ.Γ. Επισυνάπτω και το σχετικό σχόλιο που ανάρτησα χθες στον λογαριασμό μου στο facebook.\nΔημοσιεύθηκε : Παρασκευή, 12 Σεπτέμβριος 2014 15:29\nΔημοσιεύθηκε : Παρασκευή, 08 Αύγουστος 2014 10:42\nΔημοσιεύθηκε : Κυριακή, 29 Ιούνιος 2014 19:21